url: =Tuhun leitung Tui haksat buaina ~ Kap Za Khai :: ZOMI DAILY\nposted on 10 May 2019 at 11:44 pm Lomkholna: Article\nThupatna: Khuakhal hun hong tun simin adiakdiak in kawlgam le leitung mun tuamtuam sungah i tuak thu in mun tuamtuam ah lui tui-te kangin, tui haksat semsemna ahi hi. Adiakdiak in khamtung gam, sehnel gam, khualum gamte ah tuibuaina kituak mun hi. Tulaitak in ka khua sungah zong luitui kang semsem ahih manin tuikhukte zong tui kang semsem a, tui phelkhai khat ngah ding hun tampi ngak kul hi. Bawngtui piakna, inn lamna, niklepuan sawpna, anhuanna, inn puahna, dawnna cih bangin tui pen kizang mahmah ahihna tawh kizui in nisim in tui kitangsapna khang semsem hi. Nisat luatna hangin zong tuite a nini in hong kang semsem hi. Singkungte hong vul semsem uh hi. Mihing dangtaakna kinawh semsem behlai hi. Tui haksat semsem leh i tui zat kiam tuan lo ahih manin mailamah tui haksatna pen hong khang semsem ding thu lianpi khat ahi hi.\nLeitungbup Ading Tui\nLeitung a om na khempeuh adingin tui pen man kiseh theihloh hi. Tui loin kuamah kinungta theilo hi. Leitang in zong tui deih hi. Singkung lopa khempeuh in zong tui mah dawn uh hi. Ganhing gamsa khempeuh in zong tui mah kisam uh hi. Mihingte’n zong tui mah kisam hi. Tua bek tham loin nisim i nek i dawn khempeuh sungah tui a om bangin, nat leh sat ciang i kibawlna zatui zaha khempeuh sungah zong tui mah kihel hi. Tui tawh a kipeel thei lo leitung sungah a om ihi hi.\nNisim zingsang i thawh a kipan nitak i lup dongin tui tawh i kikhawl hi. Haa nawtna, maiphiatna, daileenbuk paina, khut sawpna, kisilna, puansawpna, anhuanna a kipan tui tawh loin vai sianglo mawk hi. Tui sungah i kimawl hi. Tui sungah i om bangin i sungah tui i thun hi. Tui pen tua bangin mun khempeuh ah om thei hi. Huih sungah, van dawn ah, meii sungah, singkung lopa sungah, ganhingte sungah, leitang sungah leh mihing sungah cih bangin tui pen mun khempeuh ah om hi. Tui pen tua bangin mun khempeuh ah innteek tang den hi.\nAn ne loin ni tampi, kha tampi, kum tampi ki-om zo mah leh tui dawn loin ni nga val kan ki-om zo lo hi. Tua manin Kawl paunak khat ah ‘an nuntakna kal khat hi a, tui nuntakna zingsang khat’ na ci uh a, an nek khat in kal khat sung nuntakna hong pia thei a, ahi zongin tui khat vei dawnin zingsang khat bek nuntakna hong pia ci-in tui ii nak kitangsapna hong lak hi. Tui in leitungbup a om na khempeuhte nuntakna, limcitna, nopsakna, daihna leh lungnopna pia hi. A luang silsial tui in piangsakpa Pasian’ hoihna honng pholak a, leitung ading hinna leh nopsakna hong pia lawm hoih pen ahi hi. Tua manin kua in tui lo tawh nungta zo ding ahiam? W. H. Auden in bel “Itna lo tawh a nungta zo mi tul tampi om hi. Ahi zongin tui lo tawh a nungta zo kuamah om lo,” na ci ziau hi.\nMihing pumpi kilamna sungah tui 75% a kihel bangin leitung ii seh li suah seh thum pen zong tui vive tawh kidim ahi hi. Tua bangin tui kihel lohna mun a om loh bangin, tui kisap lohna mun zong om lo hi. Leitungah a kine thei tuilim pen cubic meter 35 million kim om hi ci hi. A dangteng pen a kine theilo tui-al, tui limci lote vive hi pah hi. Tua a kine thei tuilim sungpan 30% pen tuikhal leh vuk danin om hi. 30% pen leinuai tui hi. Leinuai tui ii 97% pen nisim in kizang hi. 0.3% pen guntui leh ciktui bekin om hi.\nLeitungbup huamin en lehang, a kine thei tuilim pen tawm mahmah cih kimuthei a, leitungah mimal hong tam semsem in khuahun zong hong sia semsem leh tuilim tawmcik teng pen hong tawm semsem kha dinga, mailamah tui buaina tuakkha ngenge ding ihihna siangtak kimuthei hi. Tua manin nisim i dawn i zat tuilim te it in, manpha bawl ding kisam hi. Zogam ciktui-te, guntui leh luitui-te limtak kep ding thupi hi.\nPasian in a kipat cilin vantung leh leitung a piansak banzomah tui zong na kihelsak a, leitang leh tui na khentuan lo hi (Pian. 1:2b). Leitang leh tui pen a kikhen theilo lawmta bangin Pasian in a piansak khit ciangin a dangdangte ahi khuavak, singkung lopa, ganhing cihte a nung banzom ah na piangsak pan hi. Tua bangin Pasian in piansak nate nuntak khuasak nading in leitang leh tui a piansak masak ahi hi. Tui in leitung a om na khempeuh ii dangtaak phasak in keugaw nate khempeuh hingtang sak hi. Pumpi taksa kilamsak banah nosuahna leh melhoihna hong pia hi. Pasian’ piansak nate khempeuh leh Pasian’ bawlngiat mihingte bek tham loin mihingte’ bawltawm setvante dongah tui kisam a, tui pen leitung ading a kisam taktak ahi hi.\nTui Meet Bawlna\nI gensa mah bangin tui pen Pasian in leitunga om khempeuh adingin a mawkna a hong piak thupha lianpi khat ahi hi. Tui a duh, a deih peuhpeuh in suakta takin a duh a deih zahzah, a utut in zat theih ziahziah hi lel hi. Ahi zongin tuhun ciangin leitung gam tuamtuam ah mihau pawlte leh thuneite in tui pen summeet bawlna in hong nei semsem ta uh hi. Mualkawm, suang kawm leh leinuai a om tui-te tanki-pi tawh mun khat ah tui kholcip in a deih mipite tungah sum tawh zuakkik uh hi.\nKumpi in bel siah lakna tawh tui hawmkhia uh a, ahi zongin private tuihawm companyte’n siah tampi la in tui zuak uh hi. Tua pen Zogam ah bek tham loin a khangto gam lianpite zong tui pen suakta takin zat theih ding sangin sum tawh lei in kizang thei bek ta hi. Pasian in a mawkna zat ding hong piak pen tuhun ciangin sum tawh nisim kilei kikkha ta hi. Tui meet bawlna nam thum om hi: (1) pipe tawh hawmkhiatna, (2) bung sungah thunin dawn theih in (Purified Drinking Water) zuakkikna leh (3) tuikhal suahin zuakkikna cih bang hi.\n1. Pipe Tawh Hawmkhiat Zuakna\nTuite tanki golpipite sungah khol in siah (tax) lakna tawh tui hawmkhiatna aihkeh zuakkhiatna pen tulaitak sumbawlna hoih pen khat ahi hi. Khuapi sungah guahtui, luitui, ciktui kitawi theilo ahih manin thuneite’ vaihawmna bangbangin mipi in tui leikul hi mawk hi. Thukanna khat ah tuni dongin tuihawm pen sumzonna in a nei private corporation (10) om ci hi. Tuate lakpan France gam Suez leh Visvande Anvisomen, German gam R.W.E- AG kici corporation thumte in gam (100) val a om mihing 300 million adingin tuisiang le tuiniin nisim hawmkhia den hi. Tua bek tham loin amau pen RWE neih Thames Water, Bouygues SAUR, Bechtel United Utilities cih companyte tawh nasep kidemin nasep khanto semsem lai uh hi.\nSuez, Visvande Anvisomen, leh R.W.E- AG corportion thumte’ siah sumlut (tax income) khangto henhen a, a beisa kum 10 sungin Visvande ii summeet ngah $ 5 million bang ahi hi. Hih a meet pen tui tawh kisai in a bei dingte a bei khit nunga a ngah uh a meet bekbek ahi hi. Hih company in 2002 kum sung bekbek ah a meet siah $ 12 million dongah ngahto lai uh hi. RWE company zong British ah Thames Water nasep a ngah zawh kum 10 sungin siahmeet 9876 % bang ngahto hi. 2001 kumin hih company thumte’n siahmeet zah pen $ 160 million ahi hi. Amau ngah siahmeet pen kum simin 10% ta khangto semsem a, amau sepna gam a sumbawlte sangin sumlut zawin, kumpite sangin zong nasemmi tampi nei zo zaw uh hi.\nHih bangin tui tawh summeet bawlte in amau phattuam nadingin kumpite tawh thukhun khungtawmsak lai uh hi. Europe gampite ah tui companyte’ nasepzia ciaptehna lai tampi om hi. Amau pen sumlut nasia mahmah in tui siah tampipi dong uh hi. Tuisiah a pia zo lote tui khaksak ziau hi. A nasep dante zong kician mel loin a tui uh zong quality kiam semsem hi. Tui hangin gulhguk ne tampi om hi. Thuman lohna tampi om hi. Tua manin mipite leh kiimlepaam kepcingte in tui-te mi huaihamte’ khut sungpan sutkik in mipi’ neih suah ding ahanciam uh ahi hi.\nTui pen ama’ zia mahmah a suakta taka om tuipen mihing in tanki sungah kholcipna tawh tui ukcip in summeet bawlna in zatna pen tui manphatna thusim lohna khat hileh kilawm hi. Tui pen DAM te bawlin khaktan kei un. Ama zia bangin suakta takin omsak un. Mipi’ zat ding tuite zong ahih theihzah in a khongin hawm ding thupi hi. Tanki lamna man, pipe man, service piakman cihte bek siah la-in tui ii man peuhmah lak ding hilo hi. Tui ii manphatna pen leitung sumlepaai tawh manseh theih hi lo hi.\n2. Bung Thun tawh Zuakna\nYangon, Hlaingtharya khuapi sunga tui pawlkhatte pen nek ding cih thadah puansawp nading, anhuan nading leh kisil nading nangawn in zong hoih vet lo ahih manin Joe Phyu tui kilei tangtang hi. Joe Phyu tui bung gol khat ciangin ks. 200 tawh kilei hi. Ni khat sungin bungpi 5 zang ding hileng kha khat sungin tui leiman bekbek tam tung veve cihna hi. Joe Phyu tui lei bangin leitungbup ah bungthun tui siangtho (Purified Drinking Water) kibawl in kilei ziahziah hi. 1970 kum kim a kipanin leitungbup ah bungthun tui siangtho zuak nasepna pen kum simin 1 billion pha hi. Kum 2000 ciangin litre 84 billion dong hong tungto hi.\nBungthun tui zuakna pen pipe line tawh tui zuakna sangin tui a zah 1100 beizaw hi. Tulaitak a bungthun tui siangtho nasepna ah a lianpenpen company pen Nestle hi a, Perrir, Yittel leh San Pellegrine cih vanmin nam (77) bang nei beh lai hi. Perrir company ii president lui in, “Leinuai tui lakhia in zuakna pen Wine leh Dizel te sangin sum tam kingah zawkna pen lamdang sa mahmah ing,” na ci hi. 2000 Kum sung bekbek ah bungthun tui siangtho zuakna bekbek in sum $ 22 billion ngah ding ci uh hi. 2003 kumin $ 46 billion ciang tungto hi. Hih bang sepna ah sumbul bangzah bei hiam cih a kitheih loh hangin tui zuakna summeet pen a kumkum in khangto hanhan lai hi. Leitungbup tui siangtho bung zuakna ah mun ngah pen company-te pen Nestle, Coca-Cola, Pepsi cola, Procter & Gamble, Drano cihte ahi uh hi.\nBangbang ahi zongin hih bangin bung design tuamtuamte sunga tuite zong a siangtho taktak mah hiam cih pen thupi ngaihsutkik huai thu ahi hi. Kawlgam sunga te ahihleh tua tawh kisai research kibawlna om lo ahih manin bangmah kigenthei lo hi. Ahi zongin gamdang a kibawl kizuak bungthun tui siangthote pen TV sunga tangkona (advertise) sangin a taktak ah niin zaw ci hi. National Resources Defense Council (NRDC) in 1999 kumin bungthun tui min nam 103 te limtak research a bawl ciangin seh li suah seh khat sungah Mercury le E.coli dat kihel cih mukhia uh hi. Bungthun tui siangthote pen pipe line tui-te sangin lungmuan omzaw a, kiimlepaam ading hoihzaw a cih uh pen zuaugenna hilel cihsan uh hi.\nUnited Nation Food & Agriculture Organization (FAO-UN) ii Human Nutrition in the Developing World cih thukanteelna sunga kigenna ah “tabaavuah” kici bung sunga kithun tui-te pen a lamdang takin a limna tawh kidim hi cih tangkona pen zuaupi hi, ci-in gelhkhia uh hi. Tua tui-te sungah Calcium, Magnesium le Fluoride kici dat tuamtuam kihel hi. Municipal Corporation pipe line pan hong kipia tui-te sungah zong hih dat-te kihel hi. Tua manin FAO in a muhkhiatna lui-te tungtawnin a genna ah “A minthang min nei tuibung sunga tui-te’ quality pen New York pipe line sunga tui-te tawh a kilamdanna bangmah om lo hi,” ci hi.\nBung sunga tui niin zah mahin a mihingte ading leh kiimlepaam ading a lauhuai thu dang khat in bung bawlna plastic thu hi. Tuibung a tamzaw pen plastic vive tawh kibawl ahih manin kiimlepaam ading, leitung a om ganhing khempeuh leh singkung lopate ading leh mihingte adingin hong lauhuai semsem hi. 2001 kum May kha sunga World Wildlife Fund (WWF) ii thu pulakna bang hileh bungthun tui siangtho company-te’ kum sim plastic zat pen ton 1.5 million pha ci hi. Hih plastic bungte bawlna ah ahi zongin, paihna ah ahi zongin kiimlepaam le huih sungah lauhuai chemical dat khahkhak hi. Gamdang leidang tuamtuam ah tuibung kipuak kawikawi ahihna tawh kizui-in plastic tuibungte in carbon dioxide dat khahkhia ahih manin leitung khuahun lumsak semsem hi.\nTui-te bungthun in zuakna pen tuilimna kiamsak bek tham loin tuibul tampi kisiasak thei hi. Tony Clarke le Maude Barlow te in tui tawh kisai thukanna bawlin a genna ah, “tuisiang bawl company-te hangin khua pawlkhatte ah tangpi zat tui zawipite keugaw cip” na ci uh hi. Leisung a tui-te hih bangin bung sungah thuncip theih hilo hi. Bung sunga tui-te pen muanhuai khollo banah, pipe line sunga tui-te sangin a limna kiamzaw hi. Leitung a om gam khempeuh phial ah a muanhuai tuisiang tuiliim tuibul neilo uh hi. Pipe tui pen mipi’ neih a suak theih nadingin lui le gunte hoihtak kep ding a kisap banah mi khempeuh in man-ol takin tuilim nek theih dingin vaihawm ding ahi hi. UNESCO in pilkam hong piakna ah tuisiang bung a zang mi khempeuh in 3 R phawk ding kisam ci hi.\nR – Reduce – bungtui lei khiam ding, khiam zat ding,\nR- Reuse – bunghawngte zang kikkik ding,\nR – Recycle – zatsa bunghawngte design tuam bawlkik in zang kik ding, cih teng hi.\n(3) Tuikhal in Zuakna\nTui mah bangin thukhal zuakna zong kilimzat mahmah hi. Tuikhal pen liamna belh nading, sa leh anteh kep nading, zatui zaha kep nading leh tuikhal khum bawlin nek ding cih bangin a kizatna tam mahmah hi. Tuikhal singkuang (Refrigerator) om lohnate ah tuikhal tawh nek theih dawn theih tuamtuamte kikem hi. Tuipi sunga ngabengte’n zong ngasate a uih loh nadingin tuikhal tawh kem thei uh hi. Tuikhal pen a kizatzia tam cih ding hi. Adiakdiak in tuikhal khum (ice cream) bawlin nekna pen leitungah minthang mahmah hi.\n2017 thukanna ah leitungah a minthang tuikhal khum minte pen: (1) British/ Dutch Unilever neih MAGNUM, (2) 2017 sung bekbek ah $ 461 million bang sumlut a ngah HAAGEN-DAZS, (3) Unilever setzung pan kibawl CORNETTO, (4) 1978 kum pan tudong minthang in Unilever neih mah ahi BEN & JERR’S, (5) 1882 a kipan kibawl in Canada leh USA gam sunga kizuak BREYERS, (6) Paris a kibawl CARTE D’ Or, (7) 1928 a kipan Nestle neih DREYER’S, (8) 1913 sunga kibawl in America Food Company Wells Enterprise neih BLUE BUNNY, (9) 1970 kimpawl a kipan kibawl in Ohio leh Pennsylvania bekah kizuak KLONDIKE, (10) 1974 kum a Mr. Ayoun Paydari in Iran gam ah a bawlkhiat MIHAN, (11) 1991 in Nestle in a bawlkhiat DRUMSTICK, (12) Nestle neih mah NESTLE ICE CREAM, (13) OUTSHINE ice cream, (14) 1905 a kipan tudong minthang POPSICLE, (15) 1924 in Japan Meiji company bawl MEIJI ice cream, cihte pen 2017 kum sunga minthang tuikhal khum minte ahi hi. A dang minthang ice cream brands tampi om lai hi.\nTulaitak a kizang tuikhal khum pen BC 500 kiim pawlin Achaemenid Empire sungah liamna tuamtuam zut nadingin tuikhal pen namgimtui tuamtuam tawh bawlna pan kipan ci hi. Hih hun lai pawl mahin tanglai Greek mite in zong vukkhal pen khuaizuu leh singgah tawh bawlin Athens vanzuakna phual ah na zuakkhia uh hi. BC 400 ciangin Persia mite in tuikhal pen lingpaaktui leh vermicelli tawh hel in, khuakhal sung kumpite’ nek ding nek theih in hong bawl uh hi. Tua tuikhal sungah Saffron, singgah tuamtuam leh namgimtui tuamtuam kihelsak uh hi.\nBC 200 kiim pawlin Sen mite in zong tui pen bawngnawi leh buh tawh hel in tuikhal khum na bawl uh hi. Hih bangin tuikhal khum tangthu pen a gam zui-in tampi om lai hi. Kawlgam sungah zong tuikhal khum kilimzuak mahmah leh kilim nek mahmah hi. Tuikhal khum nekna pen ahoihna sangin a siatna tamzaw cih pen i theihkim sa hi. Tuikhal khum bawlna sunga tui-te a siangtho takpi mah hiam? A muanhuai takpi mah hiam? cih pen a bawlte lo buang kuaman theilo hi. Hih zong mite kiangah tui zuak theih nadingin khalsak in colour tuamtuam tawh bawlin tui zuakna nam khat mah ahi hi.\nTui pen A Thaneem Pen leh A Hat Pen\nLaung Ki in a genna ah ‘leitungah tui zah lungnem in a thaneem bangmah om lo hi. Ahi zongin a khauh pen nate suksiatna ah tui zah a thahat bangmah om lo hi,’ ci hi. Tui pen khut tawh mat theih hilo ahih bangin DAM te bawlin khumcip theih hilo hi. DAM te bawlin tui khumcip taleh DAM kitapkhap ciangin mi tulza tampi in sihlawh in inn le lo tampi kisiat pen tulaitak i tuah thu ahi hi. Tui i duh zahzah kidawn ziahziah ta leh tui in bangmah hong cih lo hi. Ahi zongin tuikhang leh kingap ding kuamah kingam lo hi. A thaneem pente mah kilau pen hi. Tua in tui ahi hi. A thaneem tui hangin phattuamna tampi a om bangin siatna tampi zong om hi. Tui hangin nungta in kigamtaang a, tui hang mah in supna baaina tampi om hi. Tulaitak a tuikhanna, tui suksiatna hangin ganhing tampi si, lei tampi kisia, lo leitang tampi kisia, lo tampi kisa, singkung lopa tampi kisia in mi tampi si den cihte pen nisim phial a i theih ahi hi.\nTui te pen DAM te tawh khumin khuaphialep mei ngah nading leh lote tui piakna in zat ding mah hi a, ahi zongin a suahtakna khumcip ding hilo hi. DAM kilamna hangin a gei-a teeng mite leh khuate lungkhamna tawh kidimden a, khua tampi kituahtuah kul hi. A zenzen DAM kitamkham leh a nuntakna uh kuan hu ding ahiam? Leitung a om DAM 84000 te hangin khua kituah mi awn 38 om khin hi. 1975 kumin khuahun siatna hangin Sengam (China) khualai a DAM golpi nih kitapkhapna hangin mi 200000 si hi. UNESCO thukanna ah 1998 kum sung zong Asia gamte ah tuikhanna hangin mi 7000 si in, inn 6,000,000 val kisia hi. Lo leitang hectare 25 million kisia hi.\nHih thu a tuak gamte pen Bangladesh, Sen gam, India leh Vietnam gamte ahi hi. Kum 2000 sungin tuikhanna hang bekbek in Thai gam saklam mun pawlkhatte tuicin tungin lo leitang hectare 500000 bang kisia hi. Cambodia gam leh Vietnam gam sunga om Mekong gunkuam a teeng mi 500000 te zong inn neilo, lo neilo suak uh hi ci hi. A dang tui suksiatna tampi om lai hi. 2015 kumin Kawlpi kuam sunga tuikhanna cihte zong alauhuai mahmah hi khin hi. Kawlgam sung bekbek zong tuikhanna hangin sup le baaina kum sim om den hi. A lang khat ah tuitha tawh mei kila thei in tua pen tui ahoih lamin zatna ahi hi. Tui pen thaneem pen mah hi. Ahi zongin suksiatna leh thuhoih ah amah zah a thahat om lo hi.\nTui Hangin Gal Hong Piang Ding Hiam?\nTulaitak Namgimtui leh leisung sumpiang tuamtuamte hangin gal hong kidodo bangun, mailam ciangin tui hangin gal hong piang thei ding cih pen kimlepaam kem mipilte’ mukholhna ahi hi. Amau genna bang hileh “Tu a kum zalom sunga galte pen namgimtui hang a piang hileh, hong tung ding kum zalom sunga piang ding gal pen tui hang hi ding hi,” ci uh hi. Leitung khuahun hong sia semsem dingin leitung mi phazah hong tam semem ciangin tuikhum hong tawm semsem dinga, tua hun ciangin tui pen suangmanpha sangin hong manpha semsem ding hi. Tua hun ciangin tuikhum hong kituh ding uh a, tui hangin leitung galpi hong piang thei kha ding hi. Lai Siangtho sungah zong tui hangin sisan luanna a om bangin leitung tangthu sungah zong tuinakte suksiat sakna tawh galdona thu tampi om hi.\nTui Thupi Ngaihsut Ni\nTui a thupit luatna hangin tui zahtak in thupi ngaihsut kul hi. Pasian in zong tui thupi sa ahih manin vantung leh leitung a piangsak banzomah tui na omsak pah hi. Tulaitak a i dawn tuite pen Adam le Eve te’ dawn tui mah hi a, tuni a i anhuanna tuite zong piancil lai a dinosaur ganhingpite’ dawn tui mah ahi hi. Singkung lopa, ganhing namkim khempeuh leh mihingte sangin tui pen upa zaw thamtham lai hi. Ngun le kham tawh kizepna in pumpi melhoihsak etlawm sak mah a, ahi zongin tui haikhat in tua kizepna ngun le khamte hong puazo sak ahi hi. Daangtaak mahmah laitak tui kan-a daangtaak hong kamsak thei bangmah om lo hi. Beer, Cocacola, pepsi, 100 plus cih tuikhumte i dawn hangin zong tui mah kiduh veve hi. Tui mah thupi hi. I kimlepaam, khualetui le i gam sunga tuikhumte hoihtak kep kul semsem ahihna phawk tek ni.\nTui in zong nuntakna nei hi. Dah thei, lungdam thei, heh thei hi. Kiimlepaam’ zia zui-in a zia kilaihlaih thei hi. Japan mipil Masaru Emoto in a upna khat ah tui in lungsim thuakna le veina, leh theihna nei cih hi. Tua a upna tungtawnin music gin tuamtuam tawh tui molecule te’ omzia kantel a, tua a muhkhiatte ‘Message from Water’ cih laibu bawlin na hawmkhia hi. Ama genna khat ah Rock music, kampau hoihlote in tui niinsak thei in kam khum aw nemte in tui maitaisak thei ci hi.\nAmerican Indian lakam khat ah “nuntakna hong pia tui… nuntakna nei khempeuh ii kikepna, nu’ leitang thagui pan hong luangkhia tui, gen ding haksatna tampi ka thuakna awte na ngai din un… guntui luanna sungah leh guahzuk awte sungah…(Ojibwa, Minnesota),” ci-in na phuak hi. Tui’ thuakna leh tui dinmun zong i theihsiam kul ahihna hong theisak hi. Islam Qur’an Lai Siangtho sungah zong “Tui in na khempeuh nuntakna pia thei hi. Tui hangin na khempeuh nungta thei hi (Qur’an 21:30)”, ci hi. Hih bangin tui thupitna leh a zahtak huaina tampi om ahih manin nisim i dawn, i zat tui zahtak dan siam ciat ni.\nTui Nak Siat Semsemna Thute\nLeitunga om tui nakte a siat semsemna pen tui meet bawlna bek tham loin ahang tampi om lai hi. A kumkum in tuilim te hong tawm semsem, hong kiam semsem hi. Hih thute leitungbup tui tawh kisai thukanpite in a kankan uh ciangin hih thute na mukhia uh hi.\n1. Leitung mi phazah a tam semsemna tawh kizui-in tui kizatna a tam semsem hang,\n2. Leitung gampite a khantohna uh tawh kizui-in alang khat ah mihing nuntak a khan manin tui zatna a tam semsem hang,\n3. Gam pawlkhatte’ tui hawmkhiat nasepna ah geelna leh sepna thaneem manin tuibua sakna leh tui paihna a tam luat na hang,\n4. Gam pawlkhatte ah tui mawk zatna a tam luatna hang,\n5. Khuapi sunga kibawl paakhuante, kiak suannate ah tui tam zat luatna hang,\n6. Lokhawhna lamah bualtui leh lui tui-te a kisapna sangin a tamzaw zatluat na hang,\n7. Tuilim luite sungah niin tampi kipaihna hangin tuilimte a kisiat na hang,\n8. Mihingte’n a niin khempeuh uh lui, ciktui leh bual sungah paai ahih manin tuilimte tuiniin a suakna hang,\n9. Setzungpite in a tuiniinte siangthosak masa lo pi-in lui leh gun sungah paaikhia ahih manun lui tui-te dawnt theih loh, zat theih in hong suahna hang,\n10. Lokhawhna ah lungno thatna zatui leh guzaa tuamtuam zatna hangin tuilimte tuiniin hong suak semsemna hang,\n11. Khuapi sungah tui kinak zat lua ahih manin leinuai tui omna khempeuh kisiatna hang,\n12. Khuahun sa lua ahih manin tuikhukte leh tuikholna sunga tuite a kang baihna hang,\n13. Singkung lopa heau semsemna hang, cih thu teng hangin leitang sunga leh leitunga om tuilimte a tawm semsem ahi hi.\nHih bangin kalsuan toto ding hileng, tuni a kipan mailam kum 2025 ciangin leitungbup mihing phazah lakah 1.8 billion in tui haksatna tuak ding hi. Mihing seh thum suah seh nih in tui a kingah tee hangin kihawmthawh ngah cih ding ahi hi. Mi phazah hong tam semsem bangin tuipi sunga namgimtui pua tembawte kibutna hangin zong tuipi nin semsem hi. Ahuampi in genleng, mihingte’ tui sungah plastic leh niin tuamtuam paihna, setzungte pan tuiniin paihkhiatna, namgim tui pua tembawte kibungna, ciangtanna sangin tui tamzat luatna, tui tawh nasep luatnate in leitung a tuilimte a nini in kisiasak semsem cih theih ding ahi hi.\nLeitung a Tui Hoihtak Kep Huai\nA tunga kigelhsa thute hangin mipite leh gam makaite in tui haksat semsemna hong thei semsem bek tham loin tui kep ding thute hong lunglut semsem ta uh hi. Tua huhau hangin 1992 kum Brazil gam, Rio De Janeiro khuapi a kibawl UNITED NATIONS CONFERENCE ON ENVIRONMENT AND DEVELOPMENT (UNCED) in tui leh tui tawh kisai thulelate leitung in hong kin semsem nadingin hong vaihawm uh hi. Hih Conference in tuilim (fresh water) tawh kisai sep ding kilawmte sep limlim dingin hong tangkokhia uh hi. UN General Council in zong tua thu na thukimpih uh hi. Hih Conference ii tangkona leh lunggulhna tungtawnin kum sim March 22 ni pen ‘Leitungbup Tui Ni- World Water Day’ in na ciamteh uh a, 1993 kum a kipan tudong mah kumsimin March 22 ni in leitungbup tui ni a kibawl tangtang ahi hi.\nTui pen Pasian leh leitang pan i ngah gamh manphapi ahih manin hoihtak kep kul, zat kul, hutkul ahih manin kum simin tui manphatna theih semsem ding deihna tawh “Leitungbup Tui Ni” a kibawl den ahi hi. Tuite kep ding a kisap zahin tui tawh kisai kipawlna tuamtuam zong tampi hong omta hi. Pawlkhat en leng,\n1. Water Parter’s International (WPI)\n2. The Global Water Partnership (GWP)\n3. International Water Association (IWA)\n4. World Water Council (WWC)\n5. International Associaton of Hydrolgical Sciences (IAHs)\n6. International Associaton of Hydrogeologists (IAH)\n7. International Water Mangement Institude (IWMI)\n8. Stockholm International Water Institude (SIWI)\nHih kipawlnate pen sumzonna a kiphuankhia hi loin tui haksa mun le gamte ah tui tawh kisai sepsak ding leh tuihawmkhiatsak dingte ahi hi. Tulaitak zong Kawlpi kuam sungah zong tuikhuk pawlkhatte tuikang in tuihaksatna hangin tui kilei kihawm ziahziah hi. Tuihawmna pen tui tawh kisai kipawlnate in nasia takin hong hawm ciangin mipite in nuamtak tui a kizang thei ding ahi hi. Tui tawh kisai kipawlnate tawh khut kilenin mapang khop ding kisam hi. Mi pen mi khempeuh tawh kisai ahihna phawk in tuite hoihtak kem ni.\nLaisiangtho Sungah Tui\nPalistine gam pen gamkeu ahih bangin tui haksa mahmah ahih manin tui pen amau adingin thupi mahmah hi. Israel mite in Pasian tungah a lungsim puakzia uh tawh kizui in Pasian in amau tungah guahtui leh an pia ding ahihna kamciam Lai Siangtho sungah om hi (Thuhilhkik. 28:12-24; Joel 2:23; Amos 4:7-8). Tui pen Pasian in amah a ummite tungah a piakngiat kha thu tawh kisai thupha leh tawntung nuntakna limlakna ahi hi (Late 1:3; 23:1-3; Isa. 44:3; 55:1; Jer. 17:13; Jn. 4:14; 7: 37-39; Mang. 21:6, 22: 1-2). Israel mite in biakna sungah siangthosak nadingin tui mah na zang uh hi. Siampite’ tui sawpna in biakna sungah siangthona kisam ahihna hong lak hi (Paikhiat. 29: 4-5). Tui sawpna hangin thupha ngah zong om hi (Paikhiat. 30:18-21; Siampi. 14:1-9; 15: 16-18).\nBiakna tawh kisai in tui zatzia nam thum in kimuthei a, kisilna (Gamlak 19:7), khut le khe silna (Pai. 30:19) leh tuithehna (Gamlak. 8:7) cih teng hi. Hih bang tui zatna ah tui bek mah a zang om in, a kituam hel tui a zang zong om hi (Siampi. 15:13; Gamlak. 19:17). Kha thu tawh kisai in gentehna lakna ah tui pen mawhna pan siangthosakna in kizang hi (Late 51:1-2; Eze. 36:25-26; Jn. 13:5-10; Sawltak. 22:16; Efe. 5:26; Heb. 10:22). New King James version Lai Siangtho sungah tui kihelna mun 416 bang om ahihna pen Lai Siangtho sungah zong tui pen a thupina mun ah om ahihna siangtak muhna ahi hi.\nTutung Kawlgam sunga khua pawlkhatte zong tui haksatna tuak uh ahih manin huhna pia pawlkhatte in tuihawmna pia cih thute Kawlgam thuthang tuamtuam leh online ah i muh thu ahi hi. Tui pen bei thei hi. Ahi zongin kibawlkik thei lo hi. Leitungah mipil penpen Solomon kumpi a kipanin tudong leitung mipil khempeuh in tui haikhat nangawn bawlkhia thei nailo uh hi. Motor, phone, TV cihte pen i deih zahzah kibawlkhia ziahziah thei napi’n tui aihleh kuanman bawlkhia thei nailo hi.\nA zenzen in Zogam sunga i neknek ciktui te hong bei mawk leh kuan bawlkik thei ding ahiam? Kuanman bawl thei lo ding ahih manin i gam sunga om ciktui te, luitui te, guntui te hoihtak i cing i kep kul ahi hi. Khuahun siat semsemna hong a kumkum in hong khang semsem dinga, leitung mi phazah zong hong tam semsem ding ahihna tawh kizui in tui kitangsapna khang semsem ding ahihna pen gen kul nawnlo hi. Ni dang ciangin tui haikhat pen kham zah in hong manpha mahmah ding hi. Tui kituh in gal kido hun zong hong piang thei ding hi. Tua manin tui pen pheng zatzat loin, zahtak in it bawl in kem ciat ni. Kap Za Khai\nDon Fleming, Bible Knowledge Dictionary. Australia, Brisbone: Bridgeway Publication, 1990.\nMaung Maha, World’s Memorial Days. Yangon: Zin Yadanasaw Sarpe, 2014.\nTroubled Water transled by Ping Ping, 2009.\nPrevious: Mo le mi tanu ~ Lian Tuang\nNext: ZAM Thupuak :: 12 May 19 (UN Fraud vai meeting kinei)


timestamp: atn

url: =Teaching Method vs Learning Method :: ZOMI DAILY\nposted on 1 September 2014 at 11:00 pm Lomkholna: Article, Hauthang\n1. Eite in pilna izon leh alai paizia kihilhhilh, asang lamtun teh athu thei napi hang in’ a kizat theihna tamlua lo Teaching Method tawh ki makaihna mun kitung.\n2. Minam dangte ahih leh kisin tawmtawm a, na le vannam tuamtuam bawl khiat theih nading in Learning Method zang uh a, atangtun masiah lungkia ngeilo in kipan tah uh hi.\n3. Eite pilna in Theory lam hi a, Nitum na lampilna in Practical lam zui in, Nisuah na lam te in Techno pil tamzat in kipattah na nei uh hi.\n4. Eite pilnazon zia, kipattah zia, pilna ciiimna in ‘pilna anei ding mimuan huai ding in sangnaupang hongkhan liat khit ciang in Intolerant lamzuatsan kitam aa, a Siapa zuihna hilhna lampi tawn in apai kitawm mahmahhi.\n5. Minam dangte in laithei in hau ahih leh Practical & Techno tawh kipat tah pilna hi a, sangman ciang in nasep kipan theih pah in a sangkah lai sang in atheihna kibeh lapsak semsem ahihi.\n6. Theory theihna tawh athu hilh kisiam napi Practical te theihna bang in septheihna neitheilo a, tuaman in khuaknasep zia ding Techno athak bang mah omselo ahihi.\n7. Eite pilna pen hong pantah te’n Group Team Work asem theilo, akipawl theilo ding in hong kisinsin sakhi. Kikhen theihna theory kitheisak kisinsak kha dinmun ahihi.\n8. Minam dangte in ahih leh kipawlkhawm aa, nasep theihna bekbek bul phuh uh a,Group Team Work lamvive in pai ahih nam in asiamsin na sang man khin peuhmah in khuasak nuntakzia ding minam tuamtuam ,paunam tuamtuam tawh semkhawm thei uh hi.\n9. Eite pilna in eite pau kithei kamphenkul lo te khenkham in kimakaih na tampi ki omsak zel zul hi. Mite pilna in mel kibanglo pau kitheilo minam tampi te mun khatsung ah nasep , nasem khawm sak thei pilna nei hi.\n10. Mi namdang te pilna kipattahna in kipawl khawm sak nasep na ahih man in atheih ngei nailo mi namdang pau atheinailo, khat na ngawn Action tawh lak in pantah a, Eite bangmah theilo theory pilna sinsin khate tate tute teng in nasep nei lawh uh a, anek khomkhom ding atha nuamte in ngah uh hi.\nTua ahih man in eite pilna zonzia leh midangte pilna kipattah zia te diktak teltheih khinkhai siam ciimna zatkul sinkul ki tangsapna te theih behna hong musak semsem hi.\nAnsai ,Setyung tuamtuam, teh vanzuakna tuamtuam ah bangmah theilo eite tute tate nasep tawh theory pilna in innpan damtak in ngak bek na hang in khangsawn tuailai Zomi in apianna atheihna akhanna aPU sang in ansepna na te PU ci ngaungau zaw thei hi. Tua in bang hiam cih leh Teaching Method leh Learning Method ki makaih khialh na hang ahihi.\nPrevious: Health Equity Initiative (HEI) Graduation ah Zomi te 3 in letmah ngah\nNext: Pu. Col. Khen Za Moong thugen Zomi te theihding kadeih pawlkhat\nMalaysia, Puchong vengsung innkhat ii dailenbuk pan gulpi khat pusuakkhia\nItna tawh a kilam innkuan\nCRPH thusuah tawh kisai etkikna (1)\nLam Khup ii “Out Lua” CD Album thak ki hawmkhiading\nZomi leh Social Media ~ Pau Khat Suan


url: =Maitaina in lunggim mikhat ii nikhat sung khiatna neisak zo | Radio Veritas Asia\nMaitaina in lunggim mikhat ii nikhat sung khiatna neisak zo\nPope Francis in November (5) ni-in, Rome a om, Catholic Sangpi ah pai-in, tua sanghuang sunga om Topa Jesu Siangtho Lungtang kiangah a ki-ap Zatopi aki phutzawh kum (60) cin pawi, Missa biakpiakna ah kihel hi.\nTua lai-ah Pope in thugen a, “Tu ni pen Siangtho Lungtang zahtak ni ahi, Kha ii ni-nga ni masa ahihman in kammal thum konggen nuam hi. Tua te in-phawkna, Natna satna leh Hehnepna ahi hi.”\n“Phawkna cih ciangin lungsim takpi tawh abeisa thu te etkikna khat ahi hi. Topa Jesu’ lungtang in ama ii nuntakna piakkhiatna lim honglak hi. Topa Jesu ii lungtang in hehpihna lim khat hi-in, Pasian in a thupha te itna tawh a khongin hong piak pen ih phawk theih nading zong ahi hi. Tuhun leitung in lungkham dahna te tawh kidim in om hi. Hi bang hunah Pasian hehpihna te ih muhtheih ding kisam hi. Na lungtang tawh khat vei en dih in. Na phawk khat a om kei leh azung om lo hi ding hi. Azung a om kei leh akhanding baihlo ding hi. Tua ahihman in nang tungah itna hongpia, hongvaan, hongtawisang te phawk kik in” ci-in Pope in gen hi.\nTua banah Pope in tua Zato ah a kibawl lai-in a khoi, a bawl mite khempeuh tungah lungdam ko hi. “Leitung bup gentheih haksatna tawh akidim hibang hunin ih khasiat mahmah hunte phawk kik ding ki sam hi. Tua bang phawkkikna in ei leh ei lunggimna ding hi lo-in, tua bang thupiangte sung pan hoihtak in ih teelsiam nading ahi hi. Nuntakna ah, ih lungtang hong sukha nakhat peuhpeuh ahizongin, mi khat peuhpeuh ahi zongin ih phawk ciat hi. Topa Jesu Lungtang in abeisa a ihthuak ih liammate hong damsak ding hi. Bang bang apiang zongin Pasian in eite hong itna mangngilh ding hilo hi. Tua ahih manin abeisa hunte phawktheihna lungsim na nei un” ci-in Pope in hanthawn hi.\n2.\tA nasia mahmah natna\nJesu Siangtho Lungtangin zahtakna khat bek hi lo hi. A nasia mahmah natna te alak Pasian thu zuihna khat zong ahi hi. Itna hangin liamma te ngahin Singlamteh tungah honglak lungtang khat ahi hi. Pasian lungtangin natna ii phungpi khat hi a, mihingte adingin nasia takin kuangin om hi. Pasian ih it takpi leh mite adingin zong ih thuak zawh ding kisam hi. Adiak diakin amaute’ natna satna te ih thuakpih ding ki sam hi. Liamma leh natna a thuak mite ih huh ciangin eite in zong hehnepna ih ngah dinga, ih lungnuam ding hi. Liamma om lungtangin kicing hi. Kam tampi pau ding kisam nawnlo hi” ci-in Pope in gen hi.\n“A thumna kammal in hehnepna ahi hi. Hehnepna in mihingte kiang pan hong pai thahatna hi lo hi. Mihingte tawh a om khawm Pasian kiang pan hong pai Thahatna khat ahi hi. Pasian lungtang itna in gentheihna, tawlnate pan hehnepna leh thakhauhna hong pia hi. Natna gilo te tawh ih ki tuak hunin eite ii bangmah ih hih zawh lohna ih thei semsem hi. Koi pan bang ci bangin hong piang cih ih theih loh a kilawh thei natna hangin zatui leitung nangawn lammang dektakin om hi. Tua natna bawl nading hanciamna tampi ki nei hi. Mitampi te zong lungkia in om thei hi. Tua ahih manin hehnepna hong kisam hi. Nang ii natna sangin Pasian itna lian zaw hi. Pasian in note ading in hehnepna hong pia pa ahi hi,” ci-in Pope in thapiakna nei hi.


url: =Malaysia, Seremban ah palik te’n migilo 2 thautawh kaplum :: ZOMI DAILY\nposted on 7 March 2018 at 1:19 am Lomkholna: Malaysia, News, Sawltak, World\nMalaysia, Seremban sung aom Persiaran Ainsdale Selatan lamzikpi tungah Police te’n migilo pasal 2 thautawh kaplum cih NST pan kiza hi. Tuesday zingsanglam 3:15am hunpawl in thupiang ahihi.\nBukit Aman panin Police Team te khuasung ah avakkawikawi laitak in, Jalan Labu kici lamzikpi tungah muanmawhhuai mawtawkhat mukha uhhi.\nTua mawtaw pen Honda City namte hi a, ahawlzia tuampiandiak (pongmanlo) ahih manin, Police te’nzong muangmawhpah uhhi.\nPolice Patrol Car te’nzong tua mawtaw pen lamzikpi anawl ah akhawlsak nadingin thupia uhhi. Ahi zongin tua Honda City pen khawlding genthadah, nakpi in hatsak vave in taisuak vingvengsawm uhhi.\nTuaciang in Police Patrol Car inzong anungpan in delhsuakpah uh a, 2 km bang aki delhkhit uhciangin Honda City pen Persiaran Ainsdale Selatan lamzikpi apangkhat ah khawlsakthei uhhi. Tuaciangin asungah atuang migilote khat hongkumkhia in Police te thautawh kap masa hi.\nAdang migilo khatpa inzong temta namsau khattawh palik te satsawm hi. Tuaciangin Patrol Police te’nzong athau uh zatloh phamawh ahih manin, kappah uh a, tua migilo 2 tepen aphual ah kaplum theipah uhhi.\nTua migilo 2 te mawtaw leh apumpi uh Checking abawl uhciangin bangmah ID Card neilo, mulo uhhi.\nMawtaw nambat “Registration Plate” zong ataktak hilo in, abawltawm uh atuh athuah uh cih mukhia uhhi. Tuaban ah tua mawtaw pen Klang Valley kuamsung ah gitloh ngongtatna “Criminal Activities” aom ciangin akizang zelzelkhat cisawnsawn hi.\nMore: Kalaymyo sung a Misat, Phone la, Migilote vai ZYA pan Tangkona\nHihvai tawh kisai in Negeri Sembilan police chief Datuk Noor Azam Jamaludin inzong thupiang tengpen amanmah hi a, asawtlo in Press Conference kibawlding hi ci’n genkhia hi. Sawltak #zomidaily\nPrevious: KLCC gei ah singkungpi banghang apuk hiam?\nNext: Kumcinglo naupangno te zahmawh video ensak pasalkhat kiman\nPu Sing Nang (kum 67) in hongnusia\nPu Kam Za Khai (kum 70) dahpihna\nA 3 veina GZA Khawmpi ah deih ngetna ~ Dr. Dongno\nZite’ lungnopna kim a pasal ~ Tdkhen


url: =Singkung phuk lohding, it ding a thupitna :: ZOMI DAILY\nposted on 5 June 2012 at 7:48 am Lomkholna: Article\nTuma kum 40 hun lai-in Tedim mual tang dung tengah singkung sang tampi po a, tua hun lai-in Tedim kiim tengah khuahun hoihin guahtui hong man mahmah hi. Lokhawh bek mah tawh an khamin, kum khat le kum khat an khamin, khawhsa zuak zo zong om hi.\nTuhun ciangin singkung gol om nawnlo ahih ciangin guahtui haksa in, an kikham lo, ciktui luituite hong tawm mahmah ta hi.\nSingkung in mihingte’ huih dik ahoih lo a sankhiat teng na dik a, mihingte adingin huih siangtho hong piangsak kik hi.\nInn kiima po dinga ahoih phadiakte bang suan pah dingin ngaihsun pah ni. Tuate in Kaphi, Muising, Taksing-te ahi hi.\nKaphi pen agah zong kizuak thei a, manpha hi.\nMuising: Muising zong agah kine thei a, zong kibilh thei-in, a hawng zong huan le’ng a, a tui dawn le’ng zunkhum dam a zatui hi pah hi. Innsing dingin at le’ng zong 5x2x18x1= ciangin Kawl lam pana kipuatote tawn khat ciang Ks. 7,500 in kizuak – kilei hi.\nTaaksing: Taaksing zong innsing dinga i deih bang banga i at theih ahi hi. Ateh zong akbukah koih le’ng, May, June kha pawlin ak-hik omlo hi. Taaknai zong kizutna zatui-in kizang hi. Taksing tunga, apan kaite zong huanin atui dawn le’ng awmsung lam natna neite, a damzo om a, anoptuam tampi mah om hi.\nSingkung dangte: Singkung tehno golkhatin ni khatin tui gallon 25 piang sak hi. Singkung golte tunga apo singpan, pateh le pakte zong kigui loin damna zatui ahi hi.\nLopa a hoihna:\n1. (Tangzam or sazuklo) Hih lopa namte, ateh tawi khat le Thangkhuai tical 75 suzan khawm le’ng a, ni 7 sung bilh le’ng, leihoihza-in hoih mahmah hi.\n2. ( Paakleng, Hai namkhat) Hih kiakte na khuh ciangin, teh khat loin ne lecin na bukkhuh hong kam ding hi, teh khat tawh hong phattuam kei leh teh 2na nekik in.\n3. (Tanmanai ciauhmanai) Hih lopa kiakte pen tui tawh huanin a tui dawn zel le’ng kalna hoih hi. 4. (Lopi tawka) Hih lopate pen mei-ah ateh hal le’ng a, a vuu meima-ah nuh le’ng dam hi.\n5. (Suang lonai) Hih lopate pen agui zamin tang nei a, i khe suang’ at a kehte anai nuh le’ng dam hi.\n6. (Vokbil teh) Hite zong huan le’ng mehtui-in kine thei a, kalna zong hoih hi.\nHih bangin i gamsung singkung lopate eima dam nadinga, Pasian in a posak ahih manin i gam kemin singkung lopate kimanna om loin mawk phuk loin, gam mawk hal loin i gam kem ciat ni.\nPasian in Isrealte kiangah “thupha kong pia ding hi” ci a, mawk piak sam loin a gam uh sehnel gam pan, singkung suanin, Lopatang vawhin tui la-in a gam uh a puah ciangun, tua tung tawnin a gam uh hoihkik takpi hi.\nEi Zogamah aposa tam mahmah ahih manin phung man’sak loin kemin, a om nailote suan beh zaw-in i gam puah ni.\nSd. Vungh Khan Suan\nPrevious: Biography of Pu T. Gougin\nNext: Zomi ong kitheihna leh Tedim District ngahlohna khitciang – 1 ~ Pau Khat Suan\nUS gamsung khualzinna pawlkhat – 28


url: =Maangmuhna 20 | Siantongluan.net\nMaangmuhna 20 |\nTua ciangin vantung panin vantung mi khat hong paisukin, kuahawm thukpi honna tawhtang leh sikkhau khainiang golpi khat a tawi ka mu hi.\nAmah in tanglai gulpi, Dawimangpa ahih kei leh Satan zong a kicipa manin kum tul khat sung a hencip hi.\nTua ciangin kuahawm thukpi sungah khiasuk a, kum tul khat a cinmateng minam tuamtuamte a khemtheih nawnlohna dingin a tawh kalhin a ciamteh hi. Kum tul khat a cinkhit ciangin tawlkhat sung a kikhah ding ahi hi.\nTua ciangin tokhom tungah a tu mi pawlkhat ka mu a, tua mite tungah thukhenna ding aana a kipia ahi hi. Jesuh thu a genna leh Pasian thu hangin a kithat mite kha zong ka mu hi. Tua mite in ganhing ahi a, a lim ahi zongin bialo uh hi; a taltang uhah ahi a, a khut tung uhah ahi zongin ganhing ciamtehna neilo uh hi. Amaute hong hingkik uh a, Khrih tawh kum tul khat sung ukna aana a neikhawm uh hi.\nKum tul khat a cinmateng a si dangte hingkiklo uh hi. Hih pen sihna panin thawhkikna a masa ahi hi.\nHih thawhkikna masa sungah a kihel mite pen Pasian mi siangtho hi a, a hampha mahmah ahi uh hi. Nihvei sihna in tua bang mite bangmah cihzo nawnlo ding a, amaute pen Pasian leh Khrih siampite hi ding uh a, amah tawh kum tul khat sung ukna aana nei ding uh hi.\nKum tul khat a cin ciangin a thongkiatna panin Satan kikhah ding a,\nGog leh Magog a kici leitung gam khempeuhah a om minam khempeuh a khem dingin kuankhia ding hi. Satan in a galsimpih dingin tuipi gei-a sehnel zahin a tam mihonpi kaikhawm ding hi.\nLeitung khempeuhah amaute pai uh a, Pasian mi siangtho omna mun leh Pasian in a it khuapi umcih uh hi. Ahi zongin vantung panin meikuang hong paisukin amaute a kangtum hi.\nAmaute a khem Satan pen ganhing leh kamsang zuaupa a omna mun, kat a kikhulna meiphualpi sungah kilawn a, a sun a zanin tua lai munah amaute in gimna a thuak tawntung ding uh ahi hi.\nTua ciangin tokhom kang a lian khat leh a tungah a tupa ka mu hi. Ama omna panin lei leh van lengkhiamang a, a tunna mel uh kitheilo hi.\nA lian a neu misite tua tokhom mai-ah dingin laibute a kilem ka mu hi. Tua ciangin a nungta mite a kigelhna laibu a dang khat zong a kilem ka mu hi. Amaute gamtatna tua laibute sungah a kigelhna tawh kizui-in misite tungah thu a kikhen hi.\nTuipi sungah a om misite, tuipi in hong pusuah a, Sihna leh Misite Gam in zong amau sungah a om misite hong pusuah uh hi. Tua ciangin a vekpi-in amaute gamtatnasa tawh kizui-in thu a kikhen hi.\nTua ciangin Sihna leh Misite Gam, meiphualpi sungah a kilawn hi. Hih meiphualpi pen sihna nihna ahi hi.\nA nungta mite a kigelhna laibu sungah a min a omlo peuhmah meiphualpi sungah kilawn hi.\nTedim Lai Siangtho / Laibu: Maangmuhna 20


url: =Tate Laisim Lunggulhna Bang Ci Piak Ding - TUNGZANG NEWS\nTate Laisim Lunggulhna Bang Ci Piak Ding\nZomite Laisim Minam Bangci Suah Ding Nu-le-pate’n tate i piaktheih tuamtuamte lak ah a manphapen khat in: laisim lungulhna (reading habit) ahihi. Bangmah dang ka pia zo kei zong in, lai/laisim lunggulhna pen ka tate ka piak sawm den khat ahihi.\nKe’n zong laisim lunggulhna ka nei hak hi. Laisim lunggulhna ka neih ciang in kum 13 bang ka pha manta hi. Bangalore ka om lai uh ahihi. Khatvei ka sanginn uh a, library period/class laitak in ka library card (mi khat in card 3 hiam ki nei tek hi – card khat in laibu khat la thei) khempeuh zatkhit teitei ding ka lungsim ah hong lut mawk hi.\nTua ni a kipan in kal khat in laibu 4/5 bang ka sim tawntung hi. Sum ka neih ciang in laibu lui leina ding in ka khawl hi. Book sale omna lamlam ka delh koikoi hi. Bangalore pan Lamka ka ciah ciang un, ke’n zong laibu 200/300 ka nei man hi! Tuate Lamka buai ciang in library hong nuam khat kiang ah ka zuak hi.\nKhatvei leuleu, UTC Library ah ka pa tawh summer holiday sung laibu sim ding deih ka hih man in ka va zui hi. Laibu 15 kiim kei simnop (tua lai in fiction vive ka sim him) ka teel leh a librarian-pa in hong phallo leuleu mawk hi. (Holiday sung sawtlua, a deih dang tam ding cihna tawh hong phallo ahihi).\nLaisim Lunggulhna i Manphatna Laisim lunggulhna in a tangpi in pilna leh ciimna tawh hong kinaih sak zaw hi. US leh UK, Pakistan, Afghanistan, Russia, etc gam tuamtuamte ka phak ngeiloh hang in a gam mite nuntakzia (culture & life) ka ngaihsun thei hi.\nLaisim lunggulhna in sanginn laisimna zong hong lunglut sak mahmah hi. Lai lunggulhna in thukanna(curiousity) zong hong pia in laisim kisawlsawl kisamlo hi. Ka sangkah sung laisim hong ki sawl ngakngak lam ka thei ngei kei hi.\nI laisimte pan in sunmang (dreams and imagination) ki nei thei hi. Sunmang pen khangno lai mah in ki hangsan in ki nei ngam bek hi! Na khangno lai na sunmang tawh kituak in na picing zawh ciang na nunta ding hi. Hih dreams and imagination zong khangno khat i creative process ah a kisam mahmah khat in ka ngaihsun hi. Sunmang picing nei a, a zui ngamte mi thupi leh lian hong suak ding uh hi. Na sunmang ciacia/zahzah in na lawhcing ding hi.\nLunggulhna leh zongsatna dangdangte sang in kiman/mantawm zaw hi. Laibu pen kemsiam peuh leng kum tampi ki kem thei in mi tampi in sim kik, sim kik thei hi.\nTua ahihman in naupang khat i khantohna ding in laisim pen a kisam leh poimawh mahmah khat in ka tuat hi.\nTate Laisim Lungulhna Bang Ci Piak Ding Na tate muh ding in laisim in: I tate’n i hih khat, i sep khat peuhpeuh thei (notice) pahpah uhi. Amau muhna ah laisim zelzel leteh, na laibu hong khoihsak in, hong laksak ut pah ding uhi. I pa’n laibu deih hi cih mu pah uhi.\nLaibu zahtak ding sinsak in: Laibu khat peuhpeuh zahtak sak pah ding ahihi. Amau muh in laibu khat peuh leilak khong denna kei in, nang mah in zahtak bawl lecin hong zui pah ding uhi. I tate’n i lungsim thei baih mahmah uhi. Na innveng pa ka hua, na cih ma in na hopih dan pan in na tate in zong tua pan na hua khin kha ding uhi. Tua mah bang in laibu zong nang na zahtak takpi masak kisam hi.\nLaibu sim pih in: Na lup ding ciang un, laibu khat tawi in tangthu ahizong a laibu sung a thute sim pih zel in, tua in laibu deihna, lunggulhna pia ding hi.\nLaibu tawh umcih in: Na innsung ah laibu mah thupi bawl in room khempeuh ah laibu leh lai tam om sak in. Na tate omna peuhpeuh ah laibu om sak in. Amau deih ding nam laibute a bat ding un koih in. Ekbuk nangawn ah laibu ahikei phial zong, bang beek ah lai suan nei in.\nLaibu a deihte uh gen pih zel in: Na tate’n laibu khat a dangte sang in hong deih zaw ding uhi. Hih a deih diak laibu nang zong na sim in la, hun lem na ngah ciang in tua laibu thu genpih, holimpih zel in. Amau zong gen ding nei hamtang uhi.\nLaibuli (library)/laibu zuakna ah tawnpih in: Na tate tawh laibuli leh laibu zuakna munte ah vak khawm zel un. Midang laisim lunggulh leh lai deihte mu ding uh a, tha ngah in thanuam ding uhi. Naupang deih ding laibu zong tam ding a, khat beek lei sak tei ve!\nZomite laisim minam (reading nation) suah na ding in a kisam ahihi. I innsung tek pan pan ni!


url: =Christian Hymn te’ tangthu: Nungta Ahih Man :: ZOMI DAILY\nChristian Hymn te’ tangthu: Nungta Ahih Man\nposted on 16 February 2017 at 3:00 am Lomkholna: Article, Biakna, Hymn, Zamkhatkham\nBecause He Lives (John 14:19)\nGloria Gaither (1942- )\nWilliam J. Gaither (1936- )\nGloria leh Bill Gaither-te nupa’ hangin evangelical hymn tampi khang hi, kici hi. “He touched Me,“ “Something Beautiful,” “Let’s Just Praise the Lord,” “The King Is Coming,” “There’s Someting About That Name,” “I Am Loved” cih late leh la dawng 400 valte music siam mahmah-a, a khami mahmah hih nupate’ lungtang leh laikung pana hong luangkhia ahi hi.\nLa tampi a phuahte lak vuah hih “Nungta Ahih Man” la mah in a nuntakna vua a thubulphuh uh ahi “nisim nuntakna ah thawhkikna thu tawh nuntakna” kilangsakpen hi. 1974 kumin the Gospel Music Association leh ASCAP-te in “Gospel Song of the Year for 1974” (1974 kumsunga Gospel la ngaihpen) ci-in ciamteh hi. Bill Gaither in hih la a phuahna thu uh hih bangin gen hi:\nTawlpi khatsung la dawng khat beek phuak lo-a ka om khit ciang vua ka phuah uh ahi hi. 1960 kumte a beibei laitakin ka gam vuah (America) haksatna tampi om hi. Khamtheih guihtheih kinakzat mahmah-in, “God Is Dead” (Pasian Si Khin) cih upna khang mahmah-a, Vietnam Galpi a nasiat mahmah laitakin ka tapa uh Benji a suah ding hun cing ta hi. Tua laitakin ka ngaihsutna vuah, “Lawmlawm tazen, hih bang huna nau neih mawk zong mataw!” ka ci uh hi. Kiim le paam-a thupiangte en in ka lung uh kia mahmah hi. Benji hong suak hi. Ta numei nih ka nei khin uh a, ka it mahmah uh hi, tu-a pen ta pasal hong hi a, “How sweet to hold a new-born baby and feel the pride and joy he gives, but better still the calm assurance that this child can face uncertain days because Christ lives”cih lamalte hong phul hi. “Khazih nungta ahih manin zingciang bangbang piang taleh phut zawh nading” hanna hong guana, mite’ ading khiatna a nei dingin ka lam-en uh hi.\n1959 kumin ama’ khua Alexandria, Indiana ah Bill Gaither sangsiasep kipana English, literature leh journalism hilh hi. Tua lai ah French leh English a hilh Gloria tawh kimu uh hi. A kiim-a pawlpite ah “Gaither music” ci-in la sakhawm uh a,1962 kumin kiteng uh hi. Tanu tapa 3 nei uh hi – 1964 kuma suak Suzanne, 1969 kuma suak Amy, leh 1970 kuma suak Benjy. 1967 kumin sangsia tawp uh a, laphuah, lakhum nasep kipan uh hi. La album 30 val khum khin uh hi. Kum simin concert 50 ta peuhmah bawl den uh hi. A nasep uh khang mahmah a, Bill Gaither bang business tuamtuam 30 val ah president-in om hi. Recording studio, music hawmkhiatna company, lai khetkhiatna nasep cih bang nasep lianpipite sem uh hi.\n1971 kuma kipanin Gloria in laibu bu 5 gelh khin hi: Make Warm Noises, Rainbows Live at Easter, Because He Lives, Decisions: A Christian’s Approach to Making Right Choices, leh Let’s Make a Memory ( Shirley Dobson tawh a gelhkhop). A pasal tawh kopin la dawng 400 bang phuak hi. 1976 kumin Gaither-te nupa in Fred Bock tawh kopkhawmin Hymns for the Family of God kici labu hoih mahmah khat khenkhia uh hi.\nPrevious: Russia leh India in 5th Generation Fighter bawlkhawm sawm ~ TK Lian\nNext: A mawknapi pan na khempeuh ~ T. Sawm Lian\nMalaysia gamsung ah IS migilo tawh akizom mi 14 kimankhia ~ ZD\nZAM Thupuak :: 10 Jun 18 (Palaai thakte pulaakna)


url: =Vondeih Kep Ding – 129 (Dimno’ Pa) :: ZOMI DAILY\nposted on 6 February 2018 at 10:51 am Lomkholna: Article, Paukhankap\nTawngno aw, dam in laikhak hong gelh kik ing. Kum dangtawh kibang lo-in tukum ei kiang ah khuadam diak leh kilawm sa mah ing.Ko kiang khuadam dan bel kumdang tawh kilamdang lua kei, cih ding hi.\nTuhun ciangin mi khempeuh phial in smartphone khatta nei kim in, ihmut sip lo siah phone mekmek in kibuai ngeingai tek hi. Mawtaw khawl kawm, annek kawm na ngawn in phone ki-en kawm a, ihmu dinga kithawi diaidiai laitak bang notifications ging za leh a tho kik bang ki om liang hi. Research a kibawlna khat ah ni khat phone khat in average in notification ging bekbek pen 63.5 vei bang ngah hi, ci uh hi. Smartphone lo tawh nungta zo kei ning, aci bang ki-om liang ta hi. Ahi zongin mat le zet in i phone i etet thapaih pen na hoih tuak het lo hi.\nGoogle Company ah product manager a sem ngei Tristan Harris in a gen na ah, “Hih Silicon Valley te-in phone, app leh social media ah i awk theihtheih na dingin bawlbawl uh a, mi tampi in a zat semsem theihna ding, hun sawtpi a etet theihna ding, i suai semsem theihna dingin na tampi tawh bawl a, sumtang khia in kimawlna Slot machine tawh kibang hi.\nSlot machine sungah sumtang khia leng bangteng ngah ding, ahih kei leh bangzah ngah kik ding cih i lamet bang danin social media khat peuhpeuh ah lai i post ciang ahi zong, liim leh maan khat peuhpeuh i post ciang ahi zongin kua teng in Like hong pia, kua teng in hong Comments, kua tengin Reaction hong pia, kua teng in hong Share sak cih kilam en kik a, tua i lam et kikna in, i phone pen mat le zet in hong en kikkik sak hi.” (Gun dung ah zusa siah in i giak ciang thaang kisai ta in teh,’ cih in mat le zet in i vil nop pahpah dan hi lo dia maw!)\n“Amau kiang sum tampi a lut theihtheih nadingin i hun tampi i piak theihtheih nadingin hong bawlbawl uh hi, App te a programming hi lo zaw in, mihingte hong programming hizaw hi,” ci hi. Adang khat panin cileng hong zolzol in hong, zawl-ai tawh i limzat theihtheih nadingin hong bumbum uh suak ding aive!\nTua bek hi lo-in Facebook ah VP a sem ngei Chamath Palihapitiya in zong hih social media te in hong suksiatna thu na limgen mahmah a, “Kum 7 sungah nih vei, thum vei val post lo ding hi ing, ka zat loh zawh kum tampi paikhin ta hi,’’ ci-in 2017 November kha in Stanford Graduate School of Business te tawh a ki interviewed na ah na gen hi.\nEn lah nikhat in sagih vei bang post nuam in, midangte’n kum sagih sungah sawm vei zong post lo ci mawk bel! Tawngno aw, phone zat leh social media zatte, a diakdiak in facebook zat kidawm zo in kidek zo hi le hang tu leh tu tawm in hamphatna i ngah pah kei zongin sawtpi adingin a kideklo te sang hamphatna ngah zaw dingin lam en ing!\nSocial media zatdante tawh kisai in na pa in ka khensatnate bel nang zatdan ding nong theihsak ma in hong theisak hamtang ning.\nPrevious: Galkidona akhawl nadingin Kachin, Myikyina khuasung ah mi 5000 in lungphona nei\nNext: The wells of Yeshua ~ Dim Lun Zam\nPu Thang Khawm Pau (leitung thuthang) panpih nading zaksakna


url: =Bangladesh leh Myanmar kumpi te’n Rohingya hiamtawi migilo te siansuahding geelna nei :: ZOMI DAILY\nposted on 29 August 2017 at 5:29 pm Lomkholna: Myanmar, News, rakhine\nMyanmar, Rakhine State sungteng leh Rohingya Militants kici migilo te hangin akibuai mahmah laitak ahihi. Rakhine State tawh gamgi ahi Bangladesh te’nzong hih hiamtawi Rohingya Militants tepen nawngkai samahmah uh ahih manin, Myanmar kumpi tawh kipawlkhawm in “Joint Military Operations” bawlding geelna nei cih AFP pan kiza hi.\nHih Rakhine State sungteng gamsung buaina hangin mi tampitak in sihlawh cih Report tuamtuam kisuahkhia ahih manin, UN te leh leitung gamtuamtuam makaipi tezong lunghimawh mahmah uhhi.\nHih buaina hangin misi bekbek pen 100 valbang phading kici a, tualak ah Rohingya Militants mi 80 bang kihelding kici hi. Tuaban ah Rohingya tezong tultampitak Bangladesh gamlam zuanin galtaiding in ki ummawh hi.\nUnited Nation’s Secretary-General Antonio Guterres in agenkhiatna ah Myanmar’s Rakhine State sungah Security Operations akibawlna hangin khuasungmi tampitak in thahlup thuak uh ahih manin Reports aki pulakte lungkhamhuai mahmah hi ci’n genkhia hi.\nBangladesh gamsung zuanin galtaikhia tepen atamzaw numei leh naupang vive kici ahih manin, Bangladesh gamte’nzong khuasungmi te huhtheih bangin ahuhnading in genkhia hi.\nMonday ni in UN Refugee Agency te genkhiatna ah nithumsung bekbek in Myanmar pan Bangladesh gamsung zuanin gaitai bekbek akigawm in mi 3000 val phakhinta ci uhhi.\nTuabek thamlo, Bangladesh gamgi ahzong Rohingya bekbek tultampitak omlai hi ci’n kumpi thunei te’n genkhia uhhi. Bangladesh gamsung alutsawm Rohingya tampitak zong Bangladesh kumpi thunei te’n lutkhuan pialo in, Myanmar gamlamah lehsawnkik uh cihi.\nTua Rohingya galtai te lakah hiamtawi migilo tezong kihelding in ki ummawh ahih manin, Myanmar leh Bangladesh gamnih kumpi thunei te’n Joint Military Operations bawlkhawm in, siansuahding geelna anei uh ahihi.\nBangladesh foreign ministry official te genkhiatna ah Myanmar kumpi lampan in thukimna aomleh Rohingya migilo te betkhiatding geelna pen asawtlo in Joint Military Operations kibawlding hi ci’n genkhia uhhi. Sawltak #zomidaily\nPrevious: Naupangno kum 3 aphapan khat sikzawl kawmah alu bektawh kikhai lenglang\nNext: Malaysia, Malacca khuasung ah Kawlgammi nih temtawh ki satliamgawp


url: =Buhtuu Kihello Leiseek - Zomi Adventist Innkuan\nLesson 7: Buhtuu Kihello Leiseek\nMoses in Egypt kumpipa tawh akimuh ma-iin, a sanggampa Aaron tawh bawlsiatna thuak Israel makaite muhpih masa hi. Israel makaite kiangah hanthawn uh a, nakpi takin Pasian naki-ap un avanglian Pasian khut in sawtlo iin hong honkhia ding hi ci iin gen uh hi.\nIsrael mite in nipikal khat sungah ni sagih Egypt mite adingin na sepsak uh hi. Tua akimuh ua kipan in Israel mite in ni sagih ni khawl ding lamen iin nuam mahmah uh hi.\nTua manin Pharaoh in Paikhiatna 5:5 sungah Moses leh Aaron kiangah gen a, note in anasepna pan un khawl sak uh teh, ci hi. (Hebrew kamin khawl cih pen “Shabath”ahihi. )\nAgilo kumpipa in hih minamte in ka na hong sepsak den a ka sila ahih theih detna dingin, ka bawl dinghi, tua hileh ka Pasian kabiading uh hi ci aa a ngaihsutna uh lung sim hong bei ding hi ci-in ngaihsun hi. Amah in: “Amaute buhtu zonsak nawnkei un amaute in zongtawm iin, nidanga angah leiseek zah mah ngah uh hen, ci hi. Bangbang hita leh nakhiam kei ding uh hi; bang hang hiam cih leh amaute thadah uh hi.” Paikhiatna 5:7, 8.\nMoses hun lai mah bangin, Pasian in amite adingin nalianpi khat sem ding hi. Asawtlo iin amaute in mawhna sila pan iin kihonkhiata dinga vantung Canaan gam zuan iin zinta ding uh hi. Pasian in khatvei lai aa amite lungsim a heisak mah bangin, ni nunung mite in athupi Sabbath ni tawlngak ding a theihna dingun a lungsim uh akihei nadingun hanciam hi.\n1. Pasian in Sabbath ni Israel tading bek aa abawl hiam?\nMark 2:27. Tua ciangin Jesuh in, “Sabbath ni, __________te’ phattuamna dingin a kibawl hi a, __________ pen Sabbath ni a phattuamna dingin a kibawl hilo hi.\nZeisu in mite adingin Sabbath kibawl hi acih ciangin, “mite” cih kammal in “mi khempeuh” – mi pawl khempeuh cihna hi aa hun, mun, leh mual tawh kisailo hi.\n2. Sabbath banghun aa kibawl hiam?\nPiancilna 2:1, 3. Tua ahih __________ vantung, leitung, leh a sunga omte khempeuh kiman khin hi. … Tua ahih __________ Pasian in ni sagih ni thupha pia-in siangthosak hi. Bang hang hiam cih leh pian’sak nasepna ama nasep khempeuh panin tua ni-in Pasian a tawlnga hi.\nPiansakna kaal (week) bei na-ah Sabbath kiphut hi.\n3. Sabbath in nipi kaal ni bangzah ni hiam?\nPiancilna 2:2, 3. Ni sagih ma-in Pasian in a nasepte zo khinta a, ama hihsa nasep khempeuh panin ni sagih ni-in a tawlnga hi. Tua ahih ciangin Pasian in ni sagih ni thupha pia-in siangthosak hi. Bang hang hiam cih leh __________ nasepna ama nasep khempeuh panin tua ni-in Pasian a tawlnga hi.\nPiancil a lian 2 sungah Pasian in Sabbath pen Piancil kaal-a ni sagih ni-in a bawl ahihna thu thum vei hong gen hi. “A siangtho a zat dingin koih tuam” iin, a “siangtho” sak hi. Pasian in Sabbath pen nai 24 hun in bawl hi, bang hang hiam cih leh hun pen Zeisu tawh ki-itna maan a khan nang in kisam hi.\nDawimangpa in Egypt kumpipa Pharoah bangin nasep tawh hong buaisak iin Pasian thu ih ngaihsut loh ding hong deih hi. Hun tawp ni a mite a vaal a buai lua ding cih thei ahih manin, Pasian in kaal simin a tuam vilvel iin nai 24 a mite tawh om khop nading leh kitheih na dingin a koih tuam hi. Pasian nang tawh kaal sim kituahkhopna (appointment) hong bawl khin hi. Amah mu lo-in om kha ken aw!\n4. Pasian in Ama Sabbath siangtho ni bang hong ci gen hiam?\nPaikhiatna 20:8-11. Sabbath ni a siangtho-a zat ding phawk un. Ni guk sung nomau’ na semin na nasep ding khempeuh uh na hih ding uh hi. Ahi zongin a ni sagih ni pen Topa note’ Pasian’ Sabbath ni ahi hi. Tua ni-in note, na tapate, na tanute, na nasempate, na nasemnute, na ganhing uh ahi a, peemtate in ahi zongin na __________ na sem kei ding uh hi. Bang hang hiam cih leh a ni guk sung tengin Topa in van leh lei, tuipi leh tuate sunga om khempeuh bawl a, a ni sagih ni tawlnga hi. Tua ahih ciangin Topa in Sabbath ni thupha pia-in siangthosak hi.\nPaikhiatna 20:8 –11 pen Pasian thukham lina ahihi. A naak thupit luat zia lahna iin a Thukham Sawm lakah a hel hi. Aneu lina in “na Topa Pasian ii Sabbath,” a ci hi. Thukham lina bekin “mangngilh kei in” cih a neihna in Pasian in mite’n mangngilh ding uh hi cih a theihna honglak hi. Pasian’ Thukham Sawm palsatna in mawhna hi (1 John 3: 4). Ahih hangin Zeisu in Ama mite a mawhna, a thukham palsatna panin a honkhia dingin a si hi (Matthew 1: 21).\n5. Pasian in, “Sabbath in ciaptehna hi,” acih, a thupi mahmah nih in bang leh bang hiam?\nEzekiel 20:12. Topa ahi keimah in amaute pen mi siangtho-in ka bawlna thu a phawkna dingun __________ kikalah thukimna limin Sabbath tan’ ding thu ka pia hi.\nPaikhiatna 31:17. Ni guk sung teng Topa in van leh lei bawlin, a ni sagih ni-in amah tawlnga a, a tha dimsak kik hi. Keimah leh Israel mite’ kikalah hih Sabbath ni pen lim khat hi tawntung ding hi, ci hi,’ ci in,” a ci hi.\nPasian in Sabbath ni pen Amah a Bawlpa ahihna leh Honpa ahihna ciaptehna hi, ci hi. Mangmuhna 14:6 –14 ah Pasian in “leitung a teeng mi khempeuh, nam khempeuh, pau khempeuh, pawl khempeuh” (aneu 6) te kiangah gen dinga thupi thu thum a pia hi. Thupuak masa in aneu 7 na ah kimu hi: Tua vantungmi in, “Pasian kihta un la, a vangliatna phat un.\nBang hang hiam nacih uh leh, a thukhen ding hun a tungzo hi. Vantung, leitung, tuipi leh cikte a piangsakpa bia un,” ci-in nakpi iin kiko iin agen hi. Hih biakna maan ah pai kik ding ngetna pen Thukham lina pan a kilakhia ahihi: “Bang hang hiam cih leh a ni guk sung tengin Topa in van leh lei, tuipi leh tuate sunga om khempeuh bawla, a ni sagih ni tawlnga hi, tua ahih ciangin Topa in Sabbath ni thupha pia-in siangtho sak hi.” Paikhiatna 20: 11.\n6. Zeisu in bang ni siangtho sak hiam?\nLuka 4:16. Tua ciangin ama khan’na Nazareth khua-ah Jesuh pai a, __________ ni ciangin a paingei bangin kikhopna inn-ah a pai hi. Lai Siangtho a sim dingin amah ding a,\nZeisu pen na khempeuh ah ih etteh ding ahihi (1 Peter 2:21); Sabbath tan zong ih etteh ding hi, bang hang hiam cih leh Ama ngeina ahihi. “Ngeina” pen ih hih det khat ahihi. Christiante Ama gamtat bangin ih gamtat ding ahihi (1 John 2: 6).\n7. Sabbath tawh kisai Paul ii ngeina in bang hiam?\nSawltak Tangthu 18:4. Sabbath ni simin __________ inn-ah limtakin thu gen a, Jew mi leh Grik mite in thu a upna dingun a hanciam hi.\nSawltak Tangthu 17:2. A pai ngei zel mah bangin Paul zong __________ inn-ah pai a, Sabbath ni thum sung Lai Siangtho siksanin mite tawh thu kikum a,\nNi sagih Sabbath tan zong Paul ii ngeina hi.\n8. Nungzuite in Gentilete Sabbath a tanpih uh hiam?\nSawltak Tangthu 13:42. __________ inn panin Paul leh Barnabas a ciahding uh ciangin, Sabbath ni kik ciangin hih thute mah hong gen lai un, ci-in mite in a vaikhak uh hi.\nKhat veivei, khua sungah biakinn omlo ahih manin, nungzuite in Sabbath ni in Gentile numeite tawh gun gei ah a kikhawm uh hi (Sawltaakte 16: 13).\n9. A mite mawhna hangin sihna athuak khitciang Zeisu in Sabbath a tan dinguh alunggulh lai hiam?\nMatthai 24:20. Tua galtai hun pen __________ laitak leh Sabbath ni ahih khaklohna dingin thu na ngen un.\nZeisu in A.D 70 kum cianga Jerusalem akisiat ding thei khol ahih manin a maa (kum 40 kiim) in na genkhol hi. Ahih hangin Sabbath ni iin gamkek galkapte kiang panin a tai loh nadingun thungen dingin a gen hi. Zeisu in a sih khitciang nangawn in zong Sabbath siangtho aa zatding a lunggulhna kitel hi.\n10. Hun nununga Pasian mite in zong Ama ni sagih Sabbath siangtho atanding uh Laisiangtho in hong hilh hiam?\nMaangmuhna 12:17. Tua ciangin tua numei tungah gulpi heh mahmah a, tua numei’ suanlekhak dangte ahi, Pasian’ thupiakna zui-in, Jesuh thu-ah kiptakin a om mite a sim dingin kuankhia a,\nMaangmuhna 14:12. Pasian’ thupiakna zui-in Jesuh tungah a citak Pasian’ mite-a’ dingin thuakzawhna kisam hi.\nMaangmuhna 22:14. Khuapi kulhkongpi sungah a __________ ding leh nuntakna singgah a nektheihna dingun a puan uh a siangin a sawp mite, mi hampha ahi uh hi.\nA tunga laisiangtho munte in hun nunung Pasian pawlpi gen nuam hi a, ii simna sungah, hun nunung Pasian pawlpi in Thukham sawm zui ding hi ci hi; Thukham lina, Sabbath zong a kihel hi.\n11. Gupna ngah khempeuh in vantungah Sabbath a tang lai diam?\nIsaiah 66:22, 23. Ka bawl ding vantung thak leh leitung thak pen ahih leh __________ mai-ah kip ding hi. Tua mah bangin na suan na khakte uh leh na min uh kip ding hi, Topa in ci hi. Khadet khat pan Khadet khat, __________h bia dingin Jerusalem-ah mi khempeuh hong pai ding uh hi, Topa in ci hi.\nLaisiangtho in khang tawntunga hotkhiatna ngah mi khempeuhte in Pasian’ Sabbath van thak leh lei thak ah zong tang khawm ding uhhi, ci hi.\n12. Tuhun a kaal khat a ni sagih ni (Saturday) ni pen khatvei lai a Zeisu in atan Sabbath ni mah tawh akibat lam ii telcian thei ding hiam?\nLuka 23:54. Tua ni pen nipi zawh ni nga ni hi a, Sabbath ni hong hi dektak ta hi. Galilee gam panin a hong zui __________ in zong a kivuina-ah zui uh ahih manin a hanphual leh a luang kisialzia khempeuh zong a mu uh hi. Tua ciangin amaute ciah uh a, Jesuh’ luang a nuh dingun paknamtui leh sathau a bawlkhol uh hi. Thukham zui-in Sabbath ni tawlnga-in a om uh hi.\nLuka 24:1. Nipi ni zingsang tungin __________ in a bawlsa uh paknamtui tawi-in hanah va pai uh hi.\nZeisu pen Sabbath ni ma Friday ni(Kigin ni) iin kikhai lum hi (Mark 15:42). Thukham ii Sabbath ni iin Zeisu han sungah tawlnga a (Luke 23: 56), Sabbath ni khit ni masa ni-in tho kik hi (Mark 16: 1-6).\nLeitung khempeuh aa Christiante in tua ni Easter Sunday ci iin lawp bawl uh hi. Laisiangtho in Sabbath ni pen Friday khit Sunday ma cih limtak iin hong lak hi. Calendar khat peuhpeuh ah kaal simna ol takin kimu hi. (“Calendar kikhel hilo hiam” leh “Tongdot in bang gen” cih thulute NA EN IN)\n13. Pasian in a ni siangtho ni mi khat peuh ii kheel ding aphal hiam?\nPaunak 30:5, 6. “Pasian in a thugen khempeuh a manna laktel a, amah a belte-a’ dingin kidalna lum ahi hi. 6Ama genlohpi behlapsak kei in; na tua cih leh amah in nang hong __________ zuau thugen na hihna hong kilang ding hi,” a ci hi.\nThuhilhkikna 5 aa agen mah bangin, Pasian in Thukham Sawm a piak ma in kuamahin “behlap lo iin” zong a “lakkhiat loh ding” uh a vauhilh hi (Thuhilhkikna 4: 2). A piak banglian iin a kep dinguh ahihi. Pasian in A Sabbath thupha pia a (Paikhiatna 20: 11), A thupha piak na khat peuhpeuh thupha ngah den hi (1 Khangtangthu 17: 27).\nPasian in hih bangin a gen hi, “Ka thuciamna siasak loin, ka muk pan-a paikhia thute ka khel kei ding hi (Late 89: 34). A pai khial mite in amau Pasian’ Sabbath siangtho pen Sunday ah khel uh hi cih pulak uh hi. Ahih hangin Laisiangtho eite lam hong makaih dingin hong piak khin ahih manin mite thuhilhte Pasian in a sang kei ding hi.\n14. Banghun in Sabbath hong kipan aa banghun in bei hiam?\nSiampi Laibu 23:32. Tua pen note-a’ dingin a thupi tawlngakna Sabbath ni hi ding a, an na tang ding uh hi. Tua kha ni kua nitaka kipan, a nitak panin a nitak kik dong note in na Sabbath uh na tang ding uh hi,” a ci hi.\nMarka 1:32. Tua nitak lam, ni a tum khit ciangin mite in Jesuh kiangah cina khempeuh leh __________ khempeuh a hong paipih uh hi.\nSee also Prime Minister of Tanzania Joins Adventist Church Celebration of Family Ministries\nSabbath hun pen Friday nitum pan kipan in Saturday nitum dong ahi hi.\n15. Mangmuhna 1:10 sunga agen Topa ni in bangni hiam?\nPaikhiatna 20:10. Ahi zongin a ni sagih ni pen Topa note’ Pasian’ Sabbath ni ahi hi. Tua ni-in note, na tapate, na tanute, na nasempate, na nasemnute, na ganhing uh ahi a, __________ in ahi zongin na bangmah na sem kei ding uh hi.\nIsaiah 58:13. Note in Sabbath siangtho sakin, keima ni siangtho ni-in na nasepna panun khawlin Sabbath ni pen deihhuai sa-in, Topa’ ni siangtho pen pahtawihuai na cih uh a, note in pahtawi-in note’ deihbang zuiloin, note’ ut bang hiloin motpau loin na om uh leh,\nMarka 2:28. Tua ahih ciangin Mihing Tapa pen Sabbath ni nangawn a ukpa ahi hi,” ci-in a thugen a khum hi.\nDing: Laisiangtho a Lui leh a Thak ah Pasian in Sabbath pen Topa’ ni ci hi. Pasian’ Sabbath ni tuatcilna tawh mawhna mite’n abawlloh nadingun avau dingin asawl hi (Isaiah 58:1, 13). Pasian in Ama Sabbath siangtho pen mi khempeuh adingin gen hi (Isaiah 56: 2-7). Laisiangtho in Sunday ni pen Topa’ ni hi ci ngeilo hi. Sunday ni pen kaal khat sunga nasep nite lakah khat a hi bek hi (Ezekiel 46:1). Acil pek pan a hisa hi.\n16. Sabbath thupiakna ah thupha bang hong kikamciam hiam?\nMatthai 11:28. “Na semin vangik pua-in a gim mite khempeuh aw, ka kiangah hong pai ta un. Note tungah lungsim tawldamna ka hong pia ding hi.\nPaikhiatna 33:14. Topa in Moses kiangah, “Nang tawh kong pai ding a, lungsim __________ hun nang kong pia ding hi,” a ci hi.\nHebru 4:5. Hih thu mah na kigenkik a, “Ka __________ munah hong pai-in kei tawh hong tawlnga ngeilo ding uh hi,” na ci kik hi.\nThukham Sawmte in khalam khiatna anei ciat uh hi. Christian mi pawlkhat in lai thukham bek en in kha thukham a awlmawh kei uh hi. Zeisu in a nih in a kikim dimdiam dingin a deih hi (Matthew 5:21, 22, 27, 28). Laisiangtho in “tawlnga” cih kammal pen hotkhiatna genna in zang zel hi Hebrew 4:1, 4, 9, 10 te sungah Khazih sunga aom takpite leh a piangthak tawlnga takpi te in ni sagih Sabbath ni pen Christiante tawlngak ni tatak iin nei ding uh hi.\n17. Zeisu in Sabbath pen Ama bawl vangliatna leh sianthosakna lim, ciaptehna lim-in hong pia khin ahih manin Amah zahtaak-a zuihna tawh Ama ni siangtho ni ii thupha san ding na lunggulh hiam?\nTongdot (Dictionary) in bang gen hiam?\nAnuai ateng tongdot khempeuh phial in hibangin hong let ding uh hi:\nSaturday (noun) Ni sagih leh Kaal beina ni (Kaal sunga ni tawpna ni)\nSeventh day (adjective) Ni sagih (Saturday).\nSunday (noun) Kaal sunga ni kipatni\nNi khat ni (noun) Sunday.\nCalendar kikhek hilo hiam?\nCalendar pen khatvei October 1582 in kikhel a, ahih hangin kaal khat a ni phazah kihello hi. October 4, 1582 zui-in ni sawm kilakhia hi. Friday, October 5 pen Friday, October 15 ong suak hi. Anuai a limin a kikhel daan mit aa muh in hong telsak tuam ding hi. Kaal khat ah ni sagih mah pha veve a kaal simna kilamdang lo hi.\nPrev post KUMTUL MI\nNext post Zo Phualva Thupuak: Vol 09, Issue 06


url: =November 13 | Amang tuu ( the Lost Lamb) ~ MUC\nNovember 13 | Amang tuu ( the Lost Lamb)\nAdmin 8:19:00 PM Articles, MISSION NEWS\nJAPAN | November 13\nChie Chinyama, 43\nCoronavirus pulnatna hun sung thapiakna tampi ka ngah hi. Ka pasal tawh kipawlin Mangpau sinna sang khat Osaka khua sungah ka kipan uh hi. Hih khuapi sungah milip 2.7 million om hi. Pulnatna hangin sang kikhak hi. Japan kumpi in sangkhak ding ci-in a pulaakma-un online tawh laihilhna ka nei uh a, 90% bangin sang hong kah thei veve uh hi.\nAhi zongin lamdang ka sak khat in sangnaupang lui kum 60 a pha Chikako in nupi in pulnatna sungin hong hopih hi. Amah tawh ka kitheih uh kum 13 pha khin hi. AHi zongin a kithuzak loh uh kum nih val ding hi. Ni khat nasepna pan inn ka ciah ciangin messenger ah lai hong khak ka mu hi.\n“Pulnatna atam hangin na biakinn ah hong kikhawm nuam ing, ci-in hong gen hi. Chikako in Khristian hi lo hi. Tua bangin hong gen ciangin lamdang kasa hi. Jesuh thu ka theibeh nuam hi, hong ci hi. Khristian upna thute ka messenger tungtawnin ka gen zel zel uh hi. Khristian upna pom ding a lunggulhna thu hong gen hi. Sabbath ni kikhop khitsial in ka kimu pahpah uh hi. Tuu za lakah tuu khamang thugentehna thu ka gen hi. aman zong limtak hong ngai hi. Jesuh kampau in “mi khat in tuu za khat nei hi. Tua za khat lak panin tuu khat mang hi. A Mang tuu zong dingin 99te nusia-in a zong hi. A mang tuu amu matengin tuucingpa in a zong kawikawi hi. Amuh tak ciangin a liangtungah pua-in tuu buk hong zuan hi. Tuubuk hong tun ciangin nuam lua mahmah ahih manin pawi lianpi khat a khaam hi. A veng a paam khempeuh sam kawikawi-in “hong pai un, a mangthang ka tuu kimu kik hi. Kei tawh hong lungdam khawm un. Kisik kisam lo 99te sangin a kisik mi khat tungah Topa a lungdam zaw ding hi.(Luke 15:4-7;\nChikako in thakhatin tuu mangthang bangin kingaihsun hi. Jesuh khekhap zui dingin sapna ngah ahihlam a kiphawk semsem hi.\nAmah in Jesuh khekhap zui dingin a khensat ding kisam hi. Ahi zongin tua bangin khensat pah ding a ngaihsun nai kei hi. “Jesuh in tuumang bangin kei hong mu ding hi; Jesuh ka don loh sawt khin hi. Ahi zongin tu-in Amah kitheih mawhbawlna nusia in tui kiphum ding ka khensat hi, hong cih ka zak ciangin lamdang kasa mah mah hi.\nKha Siangtho in a lungsimah nasem hi, cih kitel hi. Jesuh hong itna leh Ama thuhilhte hawmsawn ding nuam kasa hi. Sabbath ni khat singlamteh tungah Jesu h hongsihna thu ka kikum uh hi. Singlamteh tunga guta kikhaipa thu in a lungsim lawngkha mahmah hi. Jesuh in hong it tawntungin i mawhnate mai sak ding kiging den ahihna a phawk pha semsem hi. Chikako in lungnop nading zong zong hi taleh lungnopna a ngah kei hi. A lungkim lo hi.\n“Singlamteh tungah guta pa hamphasa-in Jesuh a sang hi. Pulnatna in nuntak khuasakna tampi hong buaisak hi. Ahi zongin Jesuh kiang zuan ding a hong khaktan zo kei hi. Mi tampi in Jesuh muhna-in nei uh hi. “Hih tuukhumna sungah a om lo tuu tampi ka nei hi. Tua tuute ka kaikhawm ding hi. Ka aw za-in tuukhumna hong zuan mi ka kem ding hi (John 10:16).\nJesuh in i nuntakna –ah nasem tawntung hi. Mit in amuh loh hangin amah in eite tawh a hong om khawm den hi. Jesuh in i min tawh hong sam hi. Amah in eite hong hon ding hi. Amah tungah i kipia ding hi.\nCOVID-19 sungin Chie manglai sinna tungtawnin lungdamna thu zong ahilh thei hi.\nTu quarter Sabbath 13na sumpi in Japan gam a khangnote in Jesuh a theih nadingin nasepnate-ah kizang ding hi.


url: =Ka Pasian Khut Vanglian hi (6/6/2021) – Zomi Agape Church Inc\nKa Pasian Khut Vanglian hi (6/6/2021)\nZomi Agape Church Inc > Zomi Agape Church Blog > General > Ka Pasian Khut Vanglian hi (6/6/2021)\nJune 27, 2021 by Mary San General, Hunzatna\nLate 89: 13 Nangma vang lian mahmah a, na thahatna kigen thei lo hi.\n“Ka Pasian khut vanglian hi”\n*Tuni in amah gen nop thu bul pi pen in ah thuman tak a Pasian pom a ,Pasian khut nuai ah ,a ki ap mi te a ding in ah Pasian khut vanglian in tha hat hi a ci hi.\n*Tuni in ah Pasian ki muang in ah ,Pasian ih bel a Topan hih ciang ong kal suan pih in thupha ong pia hi ,inn hoih ,lo hoih te, mawtaw hoih te ong pia ,nek lehdawn ding ki cing in ong pia a,tua sung mah in ih sang thupha te ki mangngilh thei zel in Topa tung lungdam ih koh ding phawk kha lo thei zel a,Topa ih biak inn ah pai a ,amah min ih pah tawi ding ciang in khat vei vei teh haksa ki sa thei mawk hi.\n*Tuni in ah na sep hoih ih ngah na pen Topa hang a hi hi, na pil man,na thahat man sa kha ken\n*Tuni in ah sum leh pai zat ding ki cing in Topan ong piak na te pen nang ih hat man in ,na tha lawh hi zen zen lo a ,Topa kiang pan a ong pai thupha te a hi hi. a hih man in tuni in ah ih nuntak na sung ah number khat ah Pasian mah koih in ,tuni in ah amah mah bel tin ten ding hi hang cih gen nuam hi hang.\nPasian in thupha ong piak a hih ciang in khat vei vei tak teh ,tua Pasian pen ki mangngilh kha thei zel a hih man in,tuni in ah ih lungsim te khat vei ki sian suah in,ki niamkhiat tawh Topa bel ni cih in gen nuam hi hang.\n1.Ka Pasian khut in ong lamto zo ding in thahat hi\nKa khut in leitung bulpi koih a,\nka khut taklam in vantungte zal hi.\nAmaute ka sap ciangin\namaute omkhawm pah uh hi.\nTuni in ah Leitung leh vantung te ih et ciang Pasian bawl sa hi a, hih a bawl khut bang zah tak in vanglian ,bang zah tak in lamdang ,a hun hun in ah amau te ki khen sak ,ki khawm sak tua Topa hi a ,Tuni nang na nuntak na sung ah na ki et ciang in ah tha nem na ki thei hun in leitung na te en ken la ,Topa en to in\nJoseph in ah thawng inn sung leh gawm pi sung leh a kim a pam a et ciang in ah ,kha mial vi ve tawh ki dim a ,a hi zong in ,a tung lam ong et ciang in Topa ong mu a tuni in ah lap toh na pen Topa a hi na ci hi.\nTuni in ah nang pen ong lam to ding Pasian khut vanglian hi a ,tua khut na muang lai teng tuni in ah a gual zo ding , a lawh cing ding te ih hi hi.\nA sangna lam ento unla mu un.\nKua in hihte piangsak ahi hiam?\nAmau’ honpite khat khatin piangsakin,\na lian ama thahatna tawh\na minun a sampa ahi hi.\nVangliatna-ah thahat ahih manin\nkhat beek pelem lo hi.\nTuni in ah Pasian in nang leh kei ong mang ngilh ngei lo hi.\nIh dam loh ciang ,innkuan sung ah buai na khat ong tung ciang Topa kei ong mangngilh na hiam ki ci thei hi, Topa kei ong tai san na hiam ki ci kha thei hi, a hih hang cik mah hun in Topan nang mang ngilh ngei lo hi.\nEn Topa ih mang ngilh thei zel hi,bang hun teh mangngilh ih hiam cih leh ,nop ih sak ciang,na sep hoih ngah in ah ih bank sung ah kal khat in $800 khawn $1200 khawn ong lut teh biak inn pai ding sang shopping pai ding ki ut zaw hi,biakinn pai ding sang mun dang ah pai ding , ih lungsim in zo zaw hi ,Topa ki mang ngilh kha thei hi ,a hih hang Topan nang leh kei cik mah in ong mang ngilh ngei lo hi.na min in ong thei pa a hi hi,ong sam den pa a hi hi.Tuni in Topan ong sap na aw pen ih zak thei na ding in nisim in ,a mah hun pia a,amah ih ho pih ding zong a lunggulh pa a hi hi .\nTuni in ah ong lamto ding Pasian khut vanglian hi ,nang leh kei ong lamto ding Pasian khut vanglian in tha hat a muan huai hi,tuni in ah tua pasian khut na muang hiam, ei kei leh na nei sa sum leh pai te na muang zaw hiam,na pil na muang hiam,na mel hoih in na tha hat na te na muang kha hiam ,tua te tawh bang ciang tung ding cih na ngaih sut kha hiam tua te pen a bei thei pak hi a , a hi zong in a bei ngei lo Pasian khut nang leh kei ong lamto ding in tha hat a hi hi.\nTopan nang tung pan in zong amah muang ding leh it ding ong deih hi.\nTuni in ah innsung pan in ah khan lawh na te kipan khia ding hi hang\nNisim in ih ta te tawh Topa tawh hun la khawm in den ding hi hang\nTopan a mah a muang mi te bek thupha pia hi\nTuni in ah innkuan sung pan in na lamdang a sem thei hih zawh sawm ding hi hiam\n2.Pasian khut in ih bop na ding in muan huai hi\nIh thei loh kal in ah nat na tuam tuam te ong piang in hih leitung ah, a hih zong in ah hih leitung pen khua mial vanglian pa ih uk na hi a ,tuni in ah ei te pen kha vak ta te ih hih man in Pasian khut sung ah bop na bawl ding hi hang\nPil na sung bop na ki cing om lo hi,hau na sung ah bop na ki cing om lo hi\nPasian khut sung bek ah bop na ki cing tak tak om muan huai om hi\nNangmah a pelh dingin koi-ah pai ding a,\nnangma omna panin koi lai-ah\ntaikhia ding ka hi hiam?\nTopa in a sathau nilh pa\na huh ding tu-in ka thei ta a,\nama vantung siangtho panin\namah dawng ding a,\na vangliatna tawh\namah gualzosak ding hi.\n7Mi pawlkhat in leengte kihihsakpih\na, mi pawlkhat in sakolte\nAhih hangin eite in Topa i Pasian’ min bek\ni kihihsakpih hi\nTuni ih Topa amah a muan mi te a ding in muanhuai tak tak hi\nPasian in hih leitung ah tawm vei sung ih nuntak na sung ah , ih gual lel hun om kha mah in teh a hih hang a gualh lel a hi den ding in Topan nang leh kei ong bawl hi lo hi.\nGual lel na tawh zan hun zang kha ni teh a hih zong in zing khavang pen gualzawh na tawh ong zang sak ding ,ih Topa hi.\nKhua mial sung ah ih kal suan lai tak in Topa kei ong tai san a hi hiam ci kha ding hi hang ,a hi zong in na mai ah khua vak in gual zawh na lap toh na in mun muanhuai Pasian khut in ong ngak cih tel ding hi hang\nTua a hih man in tuni in ah Tua Topa khut pen vanglian in amah min siang tho a suang mi te ,amah min siangtho a bel mi te in ah mun muan huai sung ah a om mi a hi hi.tua Topa sung ah a om kim tek ding in ong hawm sawn hi ing.\n3.Lungkham hun leh ih lau na mun ah Pasian khut in hong mangngilh ngei lo hi\nMary leh martha te a u pan nu sia ,lungkham in ah ,dah in a om lai tak in Topan mangngilh lo a ,ki leh kik in ah a u pa nuntak na pia kik hi.\nNun zui te tui tung ah hong pai in hatsat na tuak in si ding in ah a ki thawi lai tak in Topa hong hon o ci a,Topa ko te si nun ei ci lungkham in a om lai tak un ah, Topa zeisu in amau te pai san lo in tui gual leh hui pi te dai sak hi.\nPaul leh thawng kia te ki puak in tua mun ah hak sat na ong tuak in lungkham tak in a om lai tak un ,Paul in tuni in ah a muan a belh ,Topa nusia lo a hih man in,tua Topa tua haksat na sung pan in ah amau te hon khia in tui nawl tung pih hi.\nAhih hangin Topa in,\n“Ama sung panin a suak a tapa\na hehpih lo ding zahin nupi khat in\nama nawi a teep naungek\nmangngilh thei ding ahi hiam?\nHihte nangawn in\nmangngilhkha thei ding a,\nahi zongin keimah in\nkong mangngilh kei ding hi.\nka khutpeek sungah\nnang kong gelh khinzo a,\nnang ka hong mangngilh ngei kei ding hi.\nTuni in TOpa mangngilh lo nu or pa hi teh cih na ki phawk hamtang den in\nTha nem ki sa kha en,na mai ah mabing ki sa kha ken nang bek a om in ki tuat kha ken,Topan ong mangngilh ngei lo hi\nA tha hat a vanglian Pasian khut pen nang tawh hong om tawntung a hi hi.\nJerusalem a cih tak ciang in ah Pasian mi te a gen na hi a, tuni in ah Pasian mi a hi ,nang leh kei Topan a khut pek tung ah ong gelh khin ta hi. ka it ka ta nu ka ta pa tuni in ah nang kong mang ngilh ngei kei hi cih in a khut pek tung ah Topan ong gelh khin ta hi.\nBang hang hiam cih leh\nkeimah Topa na Pasian in\nna khut taklam ka len hi.\n“Lau kei in, nangmah kong huh ding hi,”\nnang tungah a hong ci pa\nkeimah ka hi hi.\n14Lungno bang ahi lel Jakob,\nno Israel mite aw, lau kei un!\nNote kong huh ding hi, Topa in ci hi.\nNote hong honpa pen\nIsrael-te’ Siangtho Pa ahi hi.\n15Note pen, a thak, a hiam,\nha a nei buhcilna bangin\nka hong bawl ding hi.\nNote in mual liante cilin\nna suvui ding uh a,\nmual neute pen\nansi bangin na gawizan ding uh hi.\n16Amaute na haih ding uh a,\nhuih in amaute mutkhia ding a,\nhuihpi in amaute thehthang ding hi.\nTua ciangin Topa’ hangin\nna lungdam ding uh a,\nIsrael-te’ Siangtho Pa’ hangin\nna minthang ding uh hi.\nTuni in Topan om pih na ,Topa ong makai na,Topa ih belh na sung ah gual zawh na ki cing ,Topan innkuan sung ah ong pia ding a,tua hang in ei ten ah a nunta Pasian mi te tung ah a minthang sak ,a ki lang khia sak a mah hoih na a pu lak tanu tapa thuum mi te hi ding hi.\n4. Thupha hong pia zo ding in Pasian khut vanglian hi\nTuni in ah ih thu nget na pen laisiangtho ih sim tak teh tua thu nget na pen ,Pasian in pia hi ci hi.\nIh thunget na Topa ong piak theih na ding in ,Pasian a muang tinten ding ki sam hi.\nZabet in ah bang hang a sanggam te sang in pah tak huai zaw ,pah tak na ngah zaw Pasian a munta Johovah na muang hi\nTuni in ah ei te a ding hong ki pia Zeisu nang leh kei a ding ong thuak sak Zeisu,nang leh kei a ding sing lam teh tung ah ong ki khai ih Topa Zeisu muan huai hi, nuntak na bek ong pia hi lo,hih leitung mah mah zong ong lawh cing sak ,ong gual zo sak ding ,thupha hong pia nuam a ong lamto nuam Pasian a hi hi.\nZabet in ah amah mi muh na pan in ,a mah pen tagah hi in teh a nu mah mah in zong a mah pen gimpih lua a hih man in ah ,zabet ci in min na phuak hi,a hih hang tua khempeuh a ki lum let thei na ding in thu pha lam ah ong pai thei na ding in ,gual zawh na lam ah ong ngah thei na ding in Johovah Pasian a nunta Pasian ong bel mawk hi.\nTua a hih man in a thu nget na tawh ,thu pha na pia in ,a gam na kek sak in ,gam lian pi na pia in , beh leh phum tampi pia in na om pih in ah siat na khat peuh peuh in a gim sak loh na ding in Topan kem hi.A thunget na pen Topa pia hi cih hi\nIh om om na ah vang ding hi hang,mi te a ding in a et teh tak cing ih hih nang in vang ding hi hang\nKha vak bang in ah ka Pasian min a thang sak ka hih nang in ka ki kem ding hi cih thei ding in nang leh kei nuntak na Topan ong kem ngiat ta hen.\nTuni in ah Pasian ih muang na pen mi muh na ah ,muan na hi lo a ,mi om loh na ah muan na hi.\nIh mel theih te om na ah Pasian muang kei a om kei na hih pah lo a ,kua mah theih loh na mun ah na om na in ah ,Pasian na muan na hong ki lang sak ding hi.\nIh om om na ah mi te et teh tak ding leh khua vak bang a ,a tang tawntung ding in mi mal kim Topan thupha ong pia ta hen\nIh na sem na khat peuh peuh ah kha vak bang in a tang ding leh,tua hi peuh leh Topa min thang na in ei te hong tuam ding hi,ih za hong khang ding ,vang liat na Topan ong pia ding.\nTuni in ah Pasian bel in ah amah khut nuai ah ki niam khiat tak a nunta a ,khua vak bang in ah a tang ding in Topan hong deih hi.\nIh om ciang ciang sung ah khua vak ih tang theih na ding in ah kal khat suan ding hi hang.\nTopa’ min pen\ntausang muanhuai tawh kibang a,\nthuman mite in belin\nlungmuangin om thei uh hi.\nTuni in ah Topa khut in nang leh kei a ding in ki cing hi, muan huai hi, hong lamto ding in Pasian khut thahat hi.\nPastor Sawm Thang, Sunday Main Service


url: =New York ah meileng tuahsia, Passenger mi 100 val liam ~ ZD :: ZOMI DAILY\nposted on 5 January 2017 at 9:44 am Lomkholna: News, Sawltak, USA, World\nUS, New York City ah zanni Wednesday (Jan 04) ni in meilengkhat atailaitak apei talkhia in tuahsia ahih manin mi 100 liam cih Reuters pan kiza hi. Zingsang khuasung mite nasemding in abuaimahmah laitak “morning rush hour” huntawh kituak sese ahih manin, khuasungvak Commuters mi 100 valtak in aliam lawh uh ahihi. Nungkum September khasung inzong Metropolitan Area sungah tuahsiatna omngei a, tu’n khatvei aomkik leuleu ahihi.\nNew York City Fire Department te genna ah Long Island Rail Road tungah atai meilengpen ataina lampi panin pialkhia in, zingsang 8:20am hunpawl in mitam mahmahna Transportation Hub khat phulphei cihi.\nAliam tepen nuntakna abeilawh liangding zahdong in ahuaisia aomsam lohhang in, atuahsia mi 11 tepen zato kipuak hi ci’n aphual ah thunei Deputy Assistant Chief Dan Donoghue in genkhia hi. Meileng tungah atuanglimlim Passenger ahihleh avekin mi 600 leh 700 kikalbang phading ci uhhi.\nHih meileng pen Far Rockaway panin hongkipankhia hi a, akhawlnading munah khawltheilo hi. Ahatna akiamhang in paisuak a, tuapan in ataina lampi panin pialkhia in atuahsia ahihi ci’n New York Governor in Briefing abawlna ah genkhia hi.\nRelated: Kum 15 mi bekin NASA te leh Pentagon te thusim Hack sak ~ TK Lian\nNungkum September khasung atuahsiatlai in Hoboken, New Jersey ah atuahsia hi a, nupikhat si in, adang Passenger mi 114 bangin liamlawh uhhi. ZD Sawltak #zomidaily\nPrevious: Kawlgam ah ngongtatding in apaisawm IS tekhat Malaysia ah kiman ~ ZD\nNext: Mihing hamphatna kepcingna (Human Rights Minitoring) ~ Tual Khan Suan\nBanghang a zawng~ Lengtong Pauno


url: =U.S. Ngamsung Tumsawm Thilaw ~ Thu Tatuam (Siyin News)\nU.S. Ngamsung Tumsawm Thilaw\nTuesday, July 25, 2017 USA Ngam Thu 3 comments\nMexico ngam pan U.S. ngamsung tum Texas state San Antonio , Walmart shopping mall naseamte in, July 23, 2017 ni in mui 18 nei truck khat ii , container sungah mihing thi 9 kihel azawm dikdek mihing 39 mu ahikom palikte ko uh hi.\nAmate sia Guatemala le Mexico ngam pan hi in, Containner sungah tui zongh kipia ngawl, hui zongh apha diik thei ngawl hi.\nA vekpi pukhawngsa in om uh aa, zato kipuaksiat in, ahai ngawl adang 2 zongh athi tu in kison hi. Mexico ngampan sia Cartel le Zetus kici gangte ii vaihawmna taw vo U.S. ngamsungah mihing kipuak aa kison in, tutuung mawtaw hawlpa zong gangte taw kizomh tu muangmaw uh hi. Mawtaw hawlpa sia thukundan hi le kumpite in that kik tu hi.\ntheresaL December 22, 2017 at 1:24 AM\nMorgan Smith August 12, 2018 at 6:34 AM


url: =Malaysia gamsung ah IS migilo mi 4 kimankhia, Ramadan hunsung Security khauhmahmah :: ZOMI DAILY\nposted on 16 June 2017 at 11:38 pm Lomkholna: Malaysia, News, Sawltak, World\nMalaysia gamsung ah IS migilo dingin aki ummawh pasal 4 kimankhia cih theStar pan kiza hi. Tua akiman mi 4 tepen Perak leh Sabah panin akimankhia ahihi ci’n Inspector General Tan Sri Khalid Abu Bakar in genkhia hi.\nInspector Khalid in agenbehna ah IS dingin aki ummawh, muanmawh tepen Bukit Aman Special Branch Counter Terrorism Division te matkhiat cihi.\nTua akiman mi 4 te lakah khatpen Malaysian gammi hi a, adang 3 tepen Indonesian gammi ahihi. Avek un Monday leh Tuesday ninih sungin akimankhia ahihi.\nAbeisa Monday ni in Perak, Slim River panin Indonesian gammi khat ki mankhia cihi. Adang mi 3 tepen Thursday ni in Sandakan panin amatkhiat uh ahihi. Tuate pen Philippines gamsung Marawi City lam zuanding in apaisawm uh hiding kici hi.\nMalaysian Police te’n IS tawh akizomding in a upmawh uh mi pawlkhat zonsanlai uhhi.\nMalaysia gamsung ah Ramadan hunsung in buaina, ngongtatna “Terror Attacks” aomloh nadinginzong ki hanciam mahmah cih Wednesday ni in Inspector General Khalid in genkhia hi. Banghanghiam cihleh Ramadan hunpen IS migilo te’nzong ngongtatding ahanciam phadiak hun cihi.\nBangzahtak in kiging kahi uhhiam cihpen gengen nuamkhol keng. Banghanghiam cihleh tuateng genkhialeng khuasung mipi te patau in, lauthawnggawp khading hi.\nAhi zongin mipi te ka theihsaknop ah Malaysia gamsung ah buaina Terror Attacks aomloh nadingin kinak hanciam mahmah hi ci’n Inspector General of Police Khalid Abu Bakar in nung Wednesday ni in News Conference ah genkhia hi.\n“The counter-terrorism unit” tepen sunthapai, zanthapai nai 24 sung nasemden uhhi cihi. Nungkalsung inzong Malaysia gambup ah Ramadan hunsung pen Security ki khauhsak mahmahding a, Police Officer bekbek akigawm in mi 40,000 bang Standby in omdending uhhi ci’n genkhia hi.\nRelated: Malaysia gamsung bitna aom nadingin Hari Raya pawisung palik 40,000 te’n nasemding\nKhuasung lamzik te a ukding Traffic Department paninzong Officer mi 8000 te lampi Road Safety aomhiam cihpen encik gigeding uhhi ci’n genkhia hi.\nPrevious: London Parliament innpi maiah temtawi pasal khat kiman, buaina kizom toto\nNext: ZAM Thupuak :: 18 June 2017 (Pate Ni leh Nuteek Pateek)


url: =MP Pu Kham Khan Thang teelcing angahna Tonzang huamteng ah zinkawikawi :: ZOMI DAILY\nposted on 17 April 2018 at 12:42 pm Lomkholna: News, Politics, Zomi\nTutung Kawl tuibuah leh Hluttaw Meeting kikhak sung MP Pu Kham Khan Thang in ama teelcingna Tonzang huam tengah va zin koikoi thei hi. April 12-15, 2018 kikal sung Zogam gamgi dung khua tuamtuam ahi Tuimang, Luangel, Saipimual, Dalkhai (Old & New), Tauleng, Mauvom, Cikha, Tuimui, Haiciin, Tualkhiang, Pangmual, Puantal, Vaanglai leh Khenman khuate va van koikoi thei hi. Tua bang ava zin koikoina khuate in lungdamtak leh aangtangkak na zindo zihziah uhhi.\nApaina khua khempeuh aa om khua makai hausate leh khuanu khuapate tawh MP Pu Kham Khan Thang in Hluttaw sung nasepzia, tulai gamsung kumpi kivaipuakzia khuamite’ theihcian ding teelnoptakin pulaakna nei koikoi thei hi.\nTua ban ah apaina khua tengah khuamite’ kisap tuineek, pilnasang inn (စာသင္ေဆာင္ နွင့္ ဝန္ထမ္းအိမ္ရာ), khuakim ah cidamna phual (ေက်းလက္က်န္းမာေရးဌာန/ဌာနခြဲ) ngah theihna ding vai, khuakim ah meitanzawhna ding vai, khua khat leh khuakhat kikawmna lei leh lampi vai cihte khua makaite tawh kamkupna leh ngaihsutna pulaakna, mailam nasepzia dingte kikum thei uhhi.\nKhua makaite lam pan in zong gennop bangbang MP pu tungah hangsaktak leh lungsim siangtho tak tawh khua leh tui khantohna ding kisapnate hong pulaakkhia ziahziah uhhi.\nTutung Zomi MP Pu Kham Khan Thang in ava phaak koikoina khuate lungdam thei leh khamuang tuam mahmah uhhi. Tauleng khua makai khat in Pu Kham Khan Thang’ kiangah “Tuma kum (5) lai (2010-2015) hun sung bang MP te muhhak mahmah mawkin ki lungleng mahmah hi mah leh tutung iminam party Zomi Party in hong mapanzawh kum (2) val deuh sungin khua leh tui khantohna tampi hong kilangh hanhan ahih manin Hluttaw khak sunsun teh hun ngahlo kawmkal ah hong pha tanghtangh MP pute tungah ko khuabup aitangin ka lungdamna kong pulaak nuam hi” ci’n alungsim tawng pan aphuulkhia kammalte hong luikhia hi.\nTua acih zahkhop in ah khuakim kizopna lampite leh adiak Tonzang huam khua (Tonzang gungal) lampite pen nidang abeisa kum (60) tawh tehna’n tusung na kilamdang tatak mawk mah e maw! ci-in MP Pu Kham Khan Thang azui Zogam aphaakloh zawh’asawt simsimta khangno khat in ama muhna hong pulaak hi.\nMore: Kawlgam kiteelna leh Zomi MP thakte muakna\nMP Pu Kham Khan Thang in zong akhuakhua ah om khua makaite’ kiangah avaikhak koikoi in ah “khuazangbup kilemna leh ki itna kithuman diamdiamin khua-le-tui khantohna mapanna ah khut khat tawi khekhatkhai bang amapankhop liailiai ding uh vaikhakpi in nei thei aa, khantohna lam bel (development) ahih theih zahin taangpi taangta ading apanlaak ding khuamite tungah kamciamna leh vaikhakna nei tanghtangh hi. Akhuakhua ah om khuamite in zong vaimuakna leh pahtawina thupitak na nei koikoi uhhi.\nZomi leh Zogam khantoh nading Zomi minam party ZCD damsawt henla Zomi ta’ding zing nithak hong suak mengmeng ta hen! Bob Tuangpi\nPrevious: Na Hoih Sep ~ Pau Khan Sing\nNext: Dongtuak laitak in ~ Peter Suumpi\nKalsuan sim in ~ Dimno’ Pa\nZomite ki makaih zia etcianna ~ Rev. Dr. Pau Khan En\nMinthang Coronavirus (Covid-19) ~ Gin Za Khai\nNamsia tawh akibang CNF/CNA te nasepna\nTaman Jaya LRT station gei ah mawtaw 6 meikang


url: =A Sangna Lam Ka Kahto Hi | Zomi Lyrics Directory :: Zomi Music and Songs A Sangna Lam Ka Kahto Hi | Zomi Lyrics Directory :: Zomi Music and Songs\nHih la a phuakpa Johnson Oatman, Jr. April 21, 1856 ni-in America gam Medford, New Jersey gei ah suak hi. Kum 19 a phak ciangin Methodist Episcopal Church ah lut-a, a sawt lo-in thuhilh theihna license kipia hi. Tua khit ciangin ordination kipia hi. Pawlpi kem sia taktak bel sem ngei lo hi. A khangno lai-in a innkuan nasep uh ahi sumlei sumzuak nasep sema, a pa’ sih khit ciangin insurance company-ah sem hi. 1892 kuma kipan gospel la phuah kipana, a sih dongin zomsuak hi. 1922 kumin si-a, a sih ciang dong mah la phuak niloh-a, a la phuah peuhmah dawng 3,000 val hi. A nuntak sung bup nipi kal khat-in la dawng li dawng nga peuhmah phuaka, dawng khat ading $ 1 val ngah ngei khol lo hi, kici hi. William J. Kirkpatrick, Edwin O. Excell, leh Charles Gabriel-te a kipan tua hun lai-a gospel laphuak minthangte in a lamalte deih mahmah uh hi.\nJohnson Oatman’ phuah late lakah “Thupha Na Ngahsa Ngaihsun Pha In” (Count Your Blessings), “No, Not One” cihte zong minthang mahmah-a, tuni dongin kisasa lai hi.\nHih la a aw a phuakpa Charles H. Gabriel bel America gam Wilton, Iowa ah August 18, 1856 ni-a suak ahi hi. Charles Gabriel pen Billy Sunday-Homer Rodeheaver evangelistic crusade hun, 1910-20 sung gospel laphuaksiampen khat leh mite’ pahtaakpen la makai khat ahi hi. Rodeheaver Music Companay ah music editor sema September 15, 1932 ni, Los Angeles, California-a a sih dongin la phuakphuak dena, ama’ phuah la peuhmah a kigawmin dawng 8,000 val ding hi, ci-in kiciamteh hi. A kiphuaksa la tampi kaikhawm-a labu tampi mah khenkhia hi. A la phuahte tampi a mal leh a aw phuakkhawm hi. A la phuah tampite a ma’ minin suaksak lo-a, “Charlotte G. Homer” cih min tawh suaksak se hi.\nLa-aw phuah a siam mahmah khat ahih mahbangin “O That Will Be Glory” cih la bang a aw Charles Gabriel’ phuah mah ahi hi. A lamal a hi a, a la-aw a hi zongin a phuah late lakah hih “A Sangna Lam Ka Kahto Hi” (Higher Ground) banah, “Taang Sak In” (Send the Light), “More Like the Master,” “My Savior’s Love,” “He Is So Precious to Me,” “He Lifted Me,” “O It Is Wonderful” cih late minthang mahmah hi.\n“A Sangna Lam Ka Kahto Hi” cih la pen 1898 kuma kikhen John R. Sweney, Frank M. Davis, leh J. Howard Entwisle-te’ kaihkhop Songs of Love and Praise, No. 5 sungah kihel pah hi. Charles Gabriel in ama’ tangthu a gelhna Sixty Years of Gospel Song kici laibu sungah hih la-aw 1982 kum, Chicago ah a ciahkik cianga a phuah hi, ci-in gen hi.\n“Khrist Jesu sunga vanlam-a letsong ngah dinga Pasian in hong sapna kung lam manawh in ka nawt teitei hi.”- Philippians 3:14- ZIV\n“There is not a heart but has its moments of longing, yearning for something better, nobler, holier than it knows now.” – Henry Ward Beecher


url: =Articles & Comments :: ZOMI DAILY\nposted on 21 September 2015 at 9:21 pm Lomkholna: Article, Dalsianhung\nGam khangto khinsa munte ah article pen media te tungah sum tawh kileisak thei uh hi. Ei Zomite sungah media ten zong veina vive tawh a khawnkhong in kisem a, article puak ten zong veina vive tawh a khawnkhong in kipuak hi. Network tungtawn in mail group le facebook groupte ah article hoih nono ka mukha zel hi.\nThulu khat guangin lai i gelh teh tua thulu tawh kizawi tawn mah in thu i khup theih ding thupi hi. Biakna lamah nasem thugen pawlkhat in sermon asep ciangin thulu khat guangin thucin thutang gensuk a, a tawpna leh a thulu peuhmah kisai kilkel lo cih bangkhawng om thei hi. I thulu leh etkik zel a lai i gelh theih ding thupi hi.\nLai i gelhna ah galdo bangin kituat hilehang, thauvui, thautang, thau naseh cih bangteng balance tak a i thun theih ciangin Zothau lawng sung pan thautang hong lengkhia thei pan hi. Tua mah bangin lai i gelhna ah a kisam thuguipi thum om hi. Tuate ensuk in mailam ah a kuamapeuh in i zat theih tek ding thupi mahmah ding hi.\n1. Thulu limci guang thei ding.\n2. A telnop dingin paragraph khen thei sinsen ding.\n3. Laimal khialh ningnung om saklo ding.\nLai i sim ciangin thulu ki en masa a, tua thulu in i lungsim honglak leh kisim suk nuam pah hi. Thulu kician mel omlo hileh lai i sim noptha suaklo hi. Thulu a hoih banah paragraph khen mello in apat pan atawp dong kizom suk detdat leh laisimte kibuai mahmah a, mitsi lo lianga khahsuah ding ki patau mahmah cih khawng om thei zel hi.\nArticle khat i simsuk ciangin tua tungtawn in comment i piak nop leh ngaihsut khatna tawh cikmah in piak huailo hi. Thum vei sinsen na ngaihsutna tawh comment pia pan lecin khialh omlo zaw ding hi. Article khat gelh khiat nadingin hun piak kul a, khuak zat kul hi. Tua ahih manin i comment in phat tuamna a piangsak ding hiam?\nPawlkhat in apat pan atawp dong simlo in, mimal kapnopna peuh tawh thu telcianlo in article khat comment suk gawpgawp thei hi. Tua bang peuhmah i zat khak hetloh ding thupi ding hi. Comment gina khat in zong article pen support pia thei lua hi. Support pialo in a susia gawp i suahsak khak ding comment piak ciangin kidawm ni.\nPrevious: Lamka buaina Zomi te’n Autonomy gam ngahna in neihen\nNext: Ngaih Anglai Zal Dingin – 10 ~ Hau Za Cin